Dwendwene Yehowa Dɔ a Ɛnsa Da no Ho | Adesua\n“Mɛdwendwene wo nnwuma nyinaa ho.”—DWOM 77:12.\nNNWOM: 18, 61\nDɛn na ɛma yɛgye di paa sɛ Yehowa dɔ ne nkurɔfo?\nƆkwan bɛn so na Yehowa akyerɛ sɛ ɔdɔ a ɔwɔ ma yɛn no nsa da?\n1, 2. (a) Adɛn nti na wogye di sɛ Yehowa dɔ ne nkurɔfo? (b) Ahiade bɛn na Yehowa de bɔɔ nnipa?\nDƐN nti na wogye di paa sɛ Yehowa dɔ ne nkurɔfo? Ansa na wobɛbua saa asɛm no, susu nhwɛso a ɛdidi so yi ho hwɛ: Anuanom hyɛɛ onuawa bi a ne din de Taylene nkuran mfe pii. Wɔka kyerɛɛ no sɛ ɛnsɛ sɛ ɔhaw ne ho pii. Onuawa no kaa sɛ: “Sɛ Yehowa nnɔ me a, anka ɔrenkɔ so ntu me fo.” Brigitte nso, bere a ne kunu wui no, ɔno nko ara tetee ne mma mmienu. Ɔkaa sɛ: “Nneɛma a ne yɛ yɛ den paa wɔ Satan wiase yi mu baako ne mmofra ntetee, ne titiriw, bere a ɔwofo baako na ɔreyɛ saa no. Nanso megye di paa sɛ Yehowa dɔ me efisɛ osũ ne awerɛhoɔ mu nyinaa, waboa me, na ɔmma menteetee mmoro so.” (1 Korintofoɔ 10:13) Yareɛ bi a emu yɛ den a wɔnnya nnyaa ano aduro ayɛ Sandra. Bere a Sandra kɔɔ ɔmantam nhyiam bi no, onuawa bi kyerɛe sɛ ɔdwene ne ho. Sandra kunu kaa sɛ: “Ɛwom sɛ yɛnnim no deɛ, nanso nea ɔyɛe de kyerɛe sɛ ɔdwene yɛn ho no maa yɛn ani gyei kɛse. Nneɛma nketenkete a yɛn nuanom mmarima ne mmaa yɛ ma yɛn no ma mehu sɛ Yehowa dɔ yɛn paa.”\n2 Sɛnea Yehowa bɔɔ nnipa no, obiara pɛ sɛ ɔdɔ afoforo na afoforo nso dɔ no. Nanso, ɛnyɛ den sɛ yareɛ anaa sikasɛm mu ahokyere bɛtumi ama yɛn aba mu abu. Saa ara nso na sɛ yɛyɛ asɛnka adwuma no na yɛnhu nea efi mu ba a, yɛn abam bɛtumi abu. Sɛ yɛnya adwene sɛ Yehowa nnɔ yɛn bio a, ɛsɛ sɛ yɛkae sɛ yɛsom bo ma Yehowa, ɔwɔ hɔ paa, na ɔkura yɛn nsa nifa a ɔreboa yɛn. Sɛ yɛdi no nokware a, ne werɛ remfi yɛn da.—Yesaia 41:13; 49:15.\n3. Dɛn na ɛbɛtumi ama yɛagye adi paa sɛ ɔdɔ a Yehowa wɔ ma yɛn no nsa da?\n3 Adansefo a yɛaka wɔn ho asɛm no gye di sɛ na Onyankopɔn ka wɔn ho wɔ wɔn ahohia bere mu. Yɛbɛtumi anya ahotoso koro no ara bi sɛ Yehowa wɔ yɛn afã. (Dwom 118:6, 7) Yɛbɛhu nneɛma nnan a Yehowa de akyɛ yɛn a ɛkyerɛ sɛ ɔdɔ yɛn wɔ adesua yi mu. Ɛno ne (1) n’abɔde, (2) Bible, (3) mpaebɔ, ne (4) agyede no. Sɛ yɛdwendwene nneɛma pa a Yehowa ayɛ ho a, ɛbɛtumi aboa yɛn ma yɛanya anisɔ kɛse ama ne dɔ a ɛnsa da no.—Kenkan Dwom 77:11, 12.\nDWENDWENE YEHOWA ABƆDE HO\n4. Dɛn na yɛsua fi Yehowa abɔde mu?\n4 Sɛ yɛhwɛ nneɛma a Yehowa abɔ a, yɛhu sɛ ɔdɔ yɛn paa. (Romafoɔ 1:20) Ɛho nhwɛso ni. Yehowa yɛɛ asase no sɛnea ɛbɛyɛ a yɛbɛtumi atena so na yɛayɛ nneɛma foforo pii nso. Wama yɛn biribiara a yɛhia a ɛbɛma yɛn ani agye. Ɛhia sɛ yɛdidi, nanso Yehowa ama yɛn nnuane ahorow pii sɛnea ɛbɛyɛ a adidi bɛma yɛn ani agye. (Ɔsɛnkafoɔ 9:7) Onuawa bi a ɔwɔ Canada a wɔfrɛ no Catherine ani gye abɔde ho, ɛnkanka nneɛma a ɛkɔ so wɔ April mu. Onuawa no kaa sɛ: “Ɛdu saa bere no a, sɛnea biribiara san yɛ fɛfɛɛfɛ no yɛ nwonwa. Nhwiren nyinaa san fifi, na nnomaa san ba. Nnomaa no bi ne aserewa ketewaa bi a ɛyɛ a ɔbɛdi aduane a mede sɛn me gyaade mpomma akyi no. Sɛ Yehowa nnɔ yɛn a, anka ɔremma yɛn nneɛma a ɛma yɛn ani gye saa.” Yɛn soro Agya no ani gye nneɛma a wabɔ ho, na saa ara na ɔpɛ sɛ yɛn nso yɛn ani gye ho.—Asomafoɔ Nnwuma 14:16, 17.\nSɛ yɛhwɛ nneɛma a Yehowa abɔ a, yɛhu sɛ ɔdɔ yɛn paa\n5. Ɔkwan bɛn so na sɛnea Yehowa bɔɔ nnipa no ma yɛhu sɛ ɔdɔ yɛn?\n5 Yehowa bɔɔ yɛn sɛnea yɛbɛtumi ayɛ adwuma pa ama yɛn ani agye. (Ɔsɛnkafoɔ 2:24) Ɔmaa nnipa adwuma sɛ wɔnwo nhyɛ asase so ma, wɔnnɔ asase no, na wɔnhwɛ mpataa, nnomaa ne nneɛma a aka nyinaa so. (Genesis 1:26-28) Afei nso, ɔde suban fɛfɛɛfɛ pii bɔɔ yɛn sɛnea ɛbɛyɛ a yɛbɛtumi asuasua no!—Efesofoɔ 5:1.\nONYANKOPƆN ASƐM SOM BO\n6. Adɛn nti na ɛsɛ sɛ yɛnya anisɔ kɛse ma Onyankopɔn Asɛm no?\n6 Ɔdɔ kɛse a Yehowa wɔ ma yɛn nti na ɔde Bible maa yɛn. Bible ma yɛhu Yehowa ho nsɛm ne sɛnea ɔdwene nnipa ho. Bible ka sɛnea na Yehowa te nka ma Israelfo a na wɔtaa yɛ ne so asoɔden no ho asɛm. Dwom 78:38 ka sɛ: “Ɔhuu wɔn mmɔbɔ; ɔde wɔn bɔne kyɛɛ wɔn, na wansɛe wɔn. Mprɛ pii na ɔsiankaa n’abufuo, na wanhwanyan n’abufuo nyinaa.” Sɛ wodwendwene Bible mu asɛm yi ho a, wobɛhu sɛ Yehowa dɔ wo na ɔdwene wo ho paa. Yɛbɛtumi anya ahotoso sɛ Yehowa dwene yɛn ho ankasa.—Kenkan 1 Petro 5:6, 7.\nBible ma yɛhu Yehowa ho nsɛm ne sɛnea ɔdwene nnipa ho no\n7. Adɛn nti na ɛsɛ sɛ yɛma Bible som bo ma yɛn?\n7 Ɛsɛ sɛ yɛma Bible som bo ma yɛn paa. Adɛn ntia? Efisɛ Yehowa nam n’Asɛm Bible so na ɔne yɛn kasa. Sɛ obi ne ne ba tumi bɔ nkɔmmɔ na wɔka wɔn komam asɛm kyerɛ wɔn ho wɔn ho a, ɛma ɔdɔ ne ahotoso a wɔwɔ ma wɔn ho no mu yɛ den. Yehowa yɛ yɛn Agya, na ɔdɔ yɛn. Ɛwom sɛ yɛmfaa yɛn ani nhuu no anaa yɛntee ne nne da deɛ, nanso ɛte sɛ nea ɔnam Bible so ne yɛn bɔ nkɔmmɔ tee. Ɛsɛ sɛ yɛkɔ so tie no! (Yesaia 30:20, 21) Sɛ yɛkenkan Onyankopɔn Asɛm a, ɛma yɛhu Yehowa a ɔkyerɛ yɛn kwan na ɔbɔ yɛn ho ban no, na ɛma yɛnya ne mu ahotoso.—Kenkan Dwom 19:7-11; Mmebusɛm 1:33.\nƐwom sɛ na ɛsɛ sɛ Yehu tu Yehosafat fo deɛ, nanso Yehowa huu “adepa bi” wɔ ɔhene no ho (Hwɛ nkyekyɛm 8, 9)\n8, 9. Dɛn na Yehowa pɛ sɛ yɛhu fa ne ho? Ma nhwɛso bi a ɛwɔ Bible mu.\n8 Yehowa pɛ sɛ yɛhu sɛ ɔdɔ yɛn, na ɔhwehwɛ adepa a ɛwɔ yɛn ho, enti ɔmfa n’adwene nsi yɛn sintɔ ahorow so. (2 Berɛsosɛm 16:9) Momma yɛnhwɛ sɛnea Yehowa huu adepa wɔ Yuda hene Yehosafat ho. Yehosafat sii gyinae bɔne de ne ho kɔbɔɔ Israel hene Ahab ho kɔko tiaa Siriafo wɔ Ramot-Gilead. Ɛwom sɛ adiyifo atorofo 400 ka kyerɛɛ Ahab tirimuɔdenfo no sɛ ɔbɛdi nkonim wɔ ɔko no mu deɛ, nanso Yehowa diyifo nokwafo Mikaia ka kyerɛɛ Yehosafat ne Ahab sɛ sɛ wɔkɔ ɔko no a, wɔbɛdi nkogu. Saa pɛpɛɛpɛ na ɛbae. Ahab wui wɔ ɔko mu, na ɛkaa kakraa bi ma anka wɔkum Yehosafat. Ɔko no akyi no, Yehowa maa Yehu kɔtuu Yehosafat fo wɔ mfomso a ɔdii no ho. Nanso Yehu ka kyerɛɛ Yehosafat sɛ: “Wɔahunu adepa bi wo ho.”—2 Berɛsosɛm 18:4, 5, 18-22, 33, 34; 19:1-3.\n9 Ná Yehosafat adi kan aka akyerɛ mmapɔmma, Lewifo, ne asɔfo no sɛ wɔnkɔ Yuda nkuro nyinaa mu nkɔkyerɛkyerɛ nkurɔfo no Yehowa Mmara. Nkyerɛkyerɛ no kɔɔ so yie araa ma nkurɔfo a wɔfi aman foforo so mpo bɛhuu Yehowa. (2 Berɛsosɛm 17:3-10) Enti ɛwom sɛ Yehosafat sii gyinae bɔne deɛ, nanso Yehowa werɛ amfi nneɛma pa a na wadi kan ayɛ no. Saa asɛm no yɛ awerɛkyekye ma yɛn paa efisɛ ɛtɔ bere bi a yɛn nso yɛdi mfomso. Nanso sɛ yɛyɛ nea yɛbɛtumi biara de som Yehowa a, ɔbɛkɔ so adɔ yɛn na ne werɛ remfi nneɛma pa a yɛayɛ no.\nMA W’ANI NSƆ HOKWAN A WOANYA DE BƆ MPAE NO\n10, 11. (a) Adɛn nti na mpaebɔ yɛ akyɛde soronko a efi Yehowa hɔ? (b) Ɔkwan bɛn na ebia Onyankopɔn bɛfa so abua yɛn mpaebɔ? (Hwɛ mfoni a ɛwɔ adesua yi mfiase no.)\n10 Sɛ mmofra pɛ sɛ wɔne wɔn agya a ɔwɔ ɔdɔ kasa a, ɔgye bere tie wɔn. Agya no pɛ sɛ ɔhu sɛnea ne mma no te nka efisɛ ɔdwene wɔn ho paa. Yehowa, yɛn Agya a ɔwɔ ɔdɔ no, yɛ saa ara. Sɛ yɛbɔ mpae a, ɔtie. Ɛyɛ hokwan a ɛsom bo sɛ yɛne yɛn Agya bɛkasa!\nSɛ yɛka nea ɛwɔ yɛn komam tɔnn kyerɛ Yehowa a, ɔte, na sɛ obiara nte yɛn ase mpo a, ɔno deɛ ɔte yɛn ase\n11 Yɛbɛtumi abɔ Yehowa mpae bere biara. Ɔyɛ yɛn Adamfo, na wayɛ krado sɛ ɔbɛtie yɛn mpaebɔ bere nyinaa. Taylene a yɛaka ne ho asɛm no ka sɛ, “Wobɛtumi aka asɛm biara akyerɛ no.” Sɛ yɛka yɛn komam asɛm paa kyerɛ Yehowa a, ebia ɔbɛfa kyerɛwsɛm bi, asɛm bi a ɛwɔ yɛn nwoma bi mu so, anaa ɔbɛma onua anaa onuawa bi ahyɛ yɛn nkuran de abua yɛn mpaebɔ. Sɛ yɛka nea ɛwɔ yɛn komam tɔnn kyerɛ Yehowa a, ɔte, na sɛ obiara nte yɛn ase mpo a, ɔno deɛ ɔte yɛn ase. Sɛnea ɔbua mpae a yɛbɔ no ma yɛhu sɛ ɔdɔ a ɔwɔ ma yɛn no nsa da.\n12. Adɛn nti na ɛsɛ sɛ yɛsusu mpaebɔ a ɛwɔ Bible mu no ho? Ma nhwɛso.\n12 Yɛbɛtumi anya asuade a ɛho hia afi mpaebɔ ahorow a ɛwɔ Bible mu no mu. Ɛtɔ mmere bi na sɛ yɛsusu saa mpaebɔ yi bi ho wɔ abusua som ase a, ɛboa paa. Sɛ yɛdwendwene mpae a Onyankopɔn asomfo a wɔtenaa ase tete no bɔe ho a, ɛbɛma yɛn mpaebɔ atu mpɔn. Ɛho nhwɛso bi ni. Susu mpae a Yona bɔe bere a na ɔhyɛ apataa kɛse bi yam no ho hwɛ. (Yona 1:17–2:10) Hwɛ mpae a Solomon fii ne komam bɔɔ Yehowa bere a na ɔrehyira asɔrefie no so no. (1 Ahemfo 8:22-53) Afei dwendwene mpae a Yesu kyerɛe no ho hwɛ. (Mateo 6:9-13) Nea ɛho hia paa no, ‘fa w’adesrɛ to Onyankopɔn anim’ daa. Woyɛ saa a, ‘Onyankopɔn asomdwoeɛ a ɛboro adwene nyinaa so no bɛbɔ wo koma ne w’adwene nsusuiɛ ho ban.’ Ɛbɛma anisɔ a yɛwɔ ma Yehowa dɔ a ɛnsa da no mu akɔ so ayɛ den.—Filipifoɔ 4:6, 7.\nKYERƐ SƐ W’ANI SƆ AGYEDE NO\n13. Hokwan bɛn na agyede no ama yɛanya?\n13 Yehowa de agyede no kyɛɛ yɛn sɛnea ɛbɛyɛ a ‘yɛbɛnya nkwa.’ (1 Yohane 4:9) Ɔsomafo Paulo kaa sɛnea Onyankopɔn ada ne dɔ adi wɔ ɔkwan a ɛkyɛn so saa no ho asɛm. Ɔkaa sɛ: “Kristo wu maa amumuyɔfoɔ wɔ berɛ a wɔahyɛ no mu. Na ɛbɛyɛ den sɛ obi bɛwu ama onipa tenenee; ɛwom, ebia onipa pa deɛ, obi bɛsi ne bo sɛ ɔbɛwu ama no. Nanso Onyankopɔn yi ne dɔ a ɔdɔ yɛn no kyerɛ, ɛfiri sɛ yɛda so yɛ nnebɔneyɛfoɔ no, Kristo wu maa yɛn.” (Romafoɔ 5:6-8) Agyede no ne Onyankopɔn dɔ a ɛsen biara a wada no adi, na ɛma nnipa nya hokwan ne Onyankopɔn nya abusuabɔ a emu yɛ den.\n14, 15. Agyede no kyerɛ dɛn ma (a) Kristofo a wɔasra wɔn no? (b) wɔn a wɔwɔ anidaso sɛ wɔbɛtena asase so no?\n14 Kristofo kakraa bi anya Yehowa dɔ a ɛnsa da no so mfaso wɔ ɔkwan soronko bi so. (Yohane 1:12, 13; 3:5-7) Onyankopɔn de honhom kronkron asra saa nkurɔfo yi, ɛno nti seesei wɔabɛyɛ ne mma. (Romafoɔ 8:15, 16) Wɔn a wɔde honhom asra wɔn no mu bi da so ara wɔ asase so. Ɛnneɛ, adɛn nti na Paulo kaa sɛ ‘wɔabom te ɔsoro atenaeɛ wɔ Kristo Yesu mu’? (Efesofoɔ 2:6) Efisɛ Yehowa ama wɔanya anidaso sɛ wɔbɛnya daa nkwa wɔ soro.—Efesofoɔ 1:13, 14; Kolosefoɔ 1:5.\nAgyede no ma yɛhu ɔdɔ a Yehowa wɔ ma nnipa nyinaa\n15 Sɛ wɔn a wɔmfaa honhom nsraa wɔn no nya agyede no mu gyidi a, wɔbɛtumi abɛyɛ Onyankopɔn nnamfo. Wɔn nso wɔ hokwan sɛ wɔbɛtumi abɛyɛ Onyankopɔn mma na wɔatena ase daa wɔ paradise asase so. Agyede no ma yɛhu ɔdɔ a Yehowa wɔ ma nnipa nyinaa. (Yohane 3:16) Hwɛ sɛnea ɛyɛ anigye sɛ yɛbɛhu sɛ, sɛ yɛsom Onyankopɔn nokware mu a, ɔbɛma yɛanya asetena pa wɔ wiase foforo no mu! Enti momma yɛnkyerɛ sɛ agyede no som bo ma yɛn, na ɛyɛ Onyankopɔn dɔ a ɛnsa da no ho adanse a ɛsen biara.\nMA YEHOWA NHU SƐ WODƆ NO\n16. Sɛ yɛdwendwene Onyankopɔn dɔ ho a, dɛn na yɛbɛyɛ?\n16 Akwan a Yehowa afa so ada ne dɔ adi akyerɛ yɛn no dɔɔso araa ma yɛrentumi nkan mpo. Ɔhene Dawid too dwom sɛ: “Wo nsusuiɛ som bo ma me! O Onyankopɔn, ne dodoɔ nni ano! Sɛ mese merekan a, anka ɛbɛdɔɔso mpo asene anwea.” (Dwom 139:17, 18) Sɛ yɛdwendwene akwan pii a Yehowa afa so ada ne dɔ adi akyerɛ yɛn no ho a, ɛbɛka yɛn ma yɛn nso yɛadɔ no na yɛayɛ nea yɛbɛtumi biara de asom no.\n17, 18. Nneɛma a yɛyɛ de kyerɛ sɛ yɛdɔ Onyankopɔn no bi ne dɛn?\n17 Nneɛma pii na yɛbɛtumi ayɛ ama Yehowa ahu sɛ yɛdɔ no. Ade baako a yɛbɛtumi ayɛ de akyerɛ sɛ yɛdɔ Yehowa ne sɛ yɛde nsi bɛka Ahenni no ho asɛmpa akyerɛ afoforo. (Mateo 24:14; 28:19, 20) Afei nso sɛ yɛmia yɛn ani gyina sɔhwɛ ano a, ɛbɛma Onyankopɔn ahu sɛ yɛdɔ no. (Kenkan Dwom 84:11; Yakobo 1:2-5.) Sɛ sɔhwɛ a yɛrehyia no mu yɛ den mpo a, yɛbɛtumi anya awerɛhyem sɛ Yehowa hu nea yɛrefa mu no na ɔbɛboa yɛn, efisɛ yɛsom bo ma no.—Dwom 56:8.\n18 Ɔdɔ a yɛwɔ ma Yehowa no ka yɛn ma yɛdwendwene n’anwonwadwuma nyinaa ho. Sɛ yɛsua Bible yie a, yɛma Yehowa hu sɛ yɛdɔ no na yɛn ani gye n’Asɛm no ho. Esiane sɛ yɛdɔ Yehowa na yɛpɛ sɛ yɛhyɛ abusuabɔ a yɛne no wɔ mu den nti, yɛbɔ no mpae daa. Sɛ yɛdwendwene n’akyɛde a ɛsom bo a ɛne agyede no ho a, ɔdɔ a yɛwɔ ma no no kɔ so yɛ kɛse. (1 Yohane 2:1, 2) Nneɛma pii a yɛyɛ ma Yehowa hu sɛ yɛn ani sɔ ɔdɔ a ɛnsa da a ɔwɔ ma yɛn no mu kakraa bi na yɛasusu ho yi.\nƆdɔ a Yehowa wɔ ma yɛn no nsa da: Sɛ yɛkɔ so di Yehowa nokware a, ɔdɔ a ɔwɔ ma yɛn no nsa da, na emu bɛkɔ so ayɛ den\nDwendwene Yehowa dɔ a ɛnsa da no ho: Ɛsɛ sɛ yɛto yɛn bo ase susu akwan pii a Yehowa afa so ada ɔdɔ adi akyerɛ yɛn no ho anibere so


8 Hena na ɔte sɛ onyansafo?+ Na hena na onim biribi ase kyerɛ?+ Onipa nyansa ma n’anim hyerɛn, na n’anim muna dan animtew.+ 2 Nea mereka ne sɛ: “Obu a wowɔ ma Onyankopɔn ntam nti,+ di ɔhene ahyɛde so.+ 3 Mpere wo ho mfi n’anim nkɔ.+ Nnyina adebɔne mu,+ na nea ɔpɛ sɛ ɔyɛ biara, ɔbɛyɛ,+ 4 efisɛ ɔhene anom asɛm na ɛwɔ tumi;+ na hena na obetumi aka akyerɛ no sɛ: ‘Dɛn na woreyɛ yi?’” 5 Nea odi ahyɛde so no, bɔne bi remma no so,+ na onyansafo koma behu bere ne atemmu.+ 6 Bere ne atemmu wɔ hɔ ma ade biara,+ efisɛ amanehunu dɔɔso wɔ adesamma so.+ 7 Obi nnim ɔkyena asɛm,+ na nea ɛbɛba no, hena na obetumi akyerɛ sɛnea ɛbɛba? 8 Ɔdesani biara nni ne honhom so tumi a ɔde besiw honhom+ no kwan; saa ara nso na obiara nni owuda so tumi;+ na ahofadi biara nni akodi no mu.+ Amumɔyɛde nso ntumi nnye amumɔyɛfo nkwa.+ 9 Eyi nyinaa mahu, na mede me koma adi adwuma biara a wɔyɛ owia ase no akyi; ɛbere no mu na onipa di onipa so ma ewie no bɔne.+ 10 Eyi te saa de, nanso mahu nnebɔneyɛfo sɛ wɔasie wɔn,+ na mahu sɛnea wɔbae ne sɛnea wofi kronkronbea+ hɔ kɔe, na nnipa werɛ fii wɔn wɔ kurow a wɔyɛɛ wɔn nneyɛe no wom no mu.+ Eyi nso yɛ ahuhude. 11 Nnebɔne a wommu ho atɛn ntɛm+ nti, nnipa mma ayɛ wɔn adwene sɛ wobedi bɔne.+ 12 Sɛ ɔbɔnefo yɛ bɔne+ mpɛn ɔha, na ɔtena ase kyɛ sɛnea ɛsɔ n’ani mpo a, minim sɛ ebesi wɔn a wosuro nokware Nyankopɔn no yiye,+ osuro a wɔwɔ+ no nti. 13 Na ɔdebɔneyɛfo de, ɛrensi no yiye+ koraa; ne nna te sɛ sunsuma,+ na ɔrentumi mma ɛnyɛ tenten, efisɛ onsuro Onyankopɔn.+ 14 Ahuhude bi wɔ asase so; ɛne sɛ treneefo bi wɔ hɔ a nea ɛfata nnebɔneyɛfo nnwuma na ɛto wɔn,+ na nnebɔneyɛfo bi nso wɔ hɔ a, nea ɛfata treneefo nnwuma na ɛto wɔn.+ Mekae sɛ eyi nso yɛ ahuhude. 15 Ɛnna mekamfoo anigye,+ efisɛ nnipa wɔ hɔ yi, adepa biara nni hɔ mma wɔn owia ase sɛ wobedidi na wɔanom na wɔagye wɔn ani; eyi na ɛka wɔn ho wɔn brɛ mu, wɔn nkwa nna+ a nokware Nyankopɔn de ama wɔn owia ase+ no nyinaa mu. 16 Eyi mu de, mede me koma+ hwehwɛɛ nyansa sɛ mehu nnwuma a wɔyɛ wɔ asase so,+ efisɛ obi wɔ hɔ a nna nkɔ n’aniwa so awia ne anadwo nyinaa.+ 17 Na mihuu nokware Nyankopɔn no nnwuma nyinaa,+ sɛ adesamma ntumi nhu adwuma a wɔayɛ owia ase no;+ adesamma brɛ wɔn ho daa hwehwɛ mu, nanso wonhu.+ Sɛ wɔka sɛ wɔyɛ anyansafo nti wobehu+ mpo a, wɔrenhu.+


Nea Ɛbɛma Woanya Nnamfo Pa\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Iloko Indonesian Italian Japanese Kannada Kazakh Kikaonde Kikuyu Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Malayalam Marathi Myanmar Nepali Norwegian Oromo Pangasinan Polish Portuguese Punjabi Quechua (Ayacucho) Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Thai Tigrinya Tok Pisin Tsonga Tswana Turkish Twi Ukrainian Umbundu Vietnamese Waray-Waray Xhosa Zulu\nAbɛɛfo mfiri adaworoma, seesei yɛne nkurɔfo pii tumi di nkitaho a yɛmmrɛ koraa. Kan no na ɛnte saa. Nanso ebia woahyɛ no nso sɛ wɔn a wo ne wɔn di nkitaho no nhyɛ da nyɛ wo nnamfo paa. Eyi nti aberante bi kaa sɛ: “Mefa adamfo a, enni nna na agye agu. Nanso me papa wɔ nnamfo bi a ɔne wɔn bɔe akyɛ paa!”\nƐrekame ayɛ sɛ nnansa yi ɛyɛ den sɛ wubenya nnamfo pa. Adɛn ntia?\nAbɛɛfo mfiri nso ka ho bi. Text message ne Intanɛt so nkitaho ama no ayɛ sɛ wubetumi afa obi a ɔmmɛn wo adamfo ama no ayɛ yiye. Eyi ama ayɛ den sɛ wubenya obi ne no atena hɔ abɔ nkɔmmɔ a ɛhyɛ nkuran. Nhoma bi a wɔato din Artificial Maturity kaa sɛ ɛnnɛ, “nkurɔfo ntaa nhyia mmɔ nkɔmmɔ. Sukuufo bebree nnya bere ne wɔn mfɛfo mmɔ. Nea wonim ara ne sɛ wɔbɛtena kɔmputa akyi anaa wobemiamia fon so.”\nƐtɔ da a abɛɛfo mfiri betumi ama woahu obi sɛ w’adamfo paa, nanso na ɛnte saa. Aberante bi a ɔde Brian * adi mfe 22. N’asɛm ne sɛ: “Nnansa yi, mibehuu sɛ me nko ara na mekyerɛw nsɛm mane me nnamfo. Enti meyɛɛ sɛ mɛgyae ahwɛ wɔn a wobebisa me nso m’ase. Asɛm no ne sɛ, wɔn mu kakraa bi pɛ na ɛyɛɛ saa. Eyi ama mahu sɛ wɔn mu pii nhu me sɛ wɔn adamfo sɛnea na misusuw no.”\nNea yɛreka yi kyerɛ sɛ Intanɛt anaa fon ntumi mmoa mma adamfo nsɔ anaa? Ebetumi aboa paa. Sɛ mutumi hyia di mo ho nkɔmmɔ a, ɛnde Intanɛt betumi ahyɛ adamfofa no mu den. Nanso, nokware a ɛwom ara ne sɛ saa mfiri yi nko ara ntumi mmoa mma yɛne nkurɔfo mmɔ papee.\nYɛka adamfo a, hu nea ɛkyerɛ. Bible ka adamfo ho asɛm sɛ obi a “ɔfam ho sen onua.” (Mmebusɛm 18:24) Saa adamfo no bi na wopɛ anaa? Wo nso ɛ? Woyɛ adamfo pa? Mpere wo ho nyi nsɛmmisa yi ano. Di kan kyerɛw nneɛma mmiɛnsa a wopɛ sɛ wuhu no wo nnamfo ho. Afei, kyerɛw nneɛma mmiɛnsa a ɛma wo nso woyɛ adamfo pa. Wuwie a, bisa wo ho sɛ: ‘Nnipa a me ne wɔn di nkitaho wɔ fon anaa Intanɛt so no, wɔn mu sɛn na wɔyɛ nea mepɛ? Me nso, ɛdɛn na ɛma wohu sɛ meyɛ adamfo pa?’—Bible mu asɛm: Filipifo 2:4.\nDi nneɛma a ɛho hia akyi. Wo ne obi redi nkitaho wɔ Intanɛt anaa fon so a, nneɛma a mo ani gye ho na motaa ka ho asɛm. Ebia mo nyinaa mo ani gye bɔɔl anaa agodi foforo bi ho. Nanso nneɛma bi wɔ hɔ a ɛho hia paa sen sɛ mo ani begye biribi ho kɛkɛ. Leanne yɛ ababaa a wadi mfe 21. Ɔkaa sɛ, “Minni nnamfo pii, nanso kakra a mewɔ no boa me ma minya suban pa.”—Bible mu asɛm: Mmebusɛm 13:20.\nTutu wo nan kɔ wo nnamfo nkyɛn. Biribi foforo biara nni hɔ a ɛyɛ anigye sen sɛ nnamfo ahyia rebɔ nkɔmmɔ, na obiara ani tua ne yɔnko na ɔte ne nne na ohu ne yɛbea.—Bible mu asɛm: 1 Tesalonikafo 2:17.\nKyerɛw krataa kɔma wo nnamfo. Ebia obi bɛka sɛ bere a na yɛkyerɛw krataa no atwam, nanso wokyerɛw krataa kɔma obi a, nea ɛkyerɛ ara ne sɛ wudwen ne ho paa. Ɛnnɛ wiase a nnipa nnya wɔn ho twabere yi, ɛnyɛ mmerɛw sɛ obi bɛfa pɛn akyerɛw krataa akɔma n’adamfo. Sherry Turkle kaa aberante bi suahu wɔ ne nhoma a wɔato din Alone Together mu. Aberante no kaa sɛ efi ne nkwadaaberem besi nnɛ, ɔnkae da a obi kyerɛw no krataa da. Ɔtoaa n’asɛm no so sɛ, “Ɛwom sɛ bere a na nkurɔfo kyerɛw krataa mane nkurɔfo no na yɛnwoo me deɛ, nanso m’ani agyina saa bere no paa.” Adɛn nti na wonsɔ krataakyerɛw a ebinom bu no sɛ atwam no nhwɛ? Anka ɛbɛma woanya nnamfo paa.\nNea yɛreka akosi ara ne sɛ: Wo ne obi di nkitaho a, ɛno nkyerɛ sɛ ɔyɛ w’adamfo. Nnamfo nya ɔdɔ, ayamhyehye, ne abotare ma wɔn ho na wɔde bɔne firi a, ɛno na ɛkyerɛ sɛ wɔyɛ nnamfo paa. Eyi na ɛma adamfo gyina. Nanso wo ne obi di nkitaho wɔ Intanɛt anaa fon nko ara so a, mobɛyɛ dɛn ada saa su yi adi akyerɛ mo ho?\n^ nky. 8 Wɔasesa edin ahorow no.\n“Yɛbɔɔ yɛn ho mmɔden biara sɛ yebehu mo anim.”—1 Tesalonikafo 2:17.\n“Yɛn nyinaa hia obi a sɛ yɛn abam bu a, ɔbɛhyɛ yɛn den. Adamfo pa ne nea ɔte wo ase, na onim nea wopɛ.”\n“Misua no, na menka me ho nkɔ nkurɔfo ho. Saa bere no na m’ani nnye koraa. Akyiri yi, migyaee saa suban no. Worennya sɛ wowɔ adamfo a wokɔ ahokyere mu a, ɔne wo ara, wowɔ anigye mu nso a, saa ara.”\nAyɔnkofa Asomdwoe & Anigye\nSɛnea Wobɛdi Ankonamyɛ So\nWotaa yɛ ankonam a ɛbɛtumi adi wo awu. Ɛte sɛ obi a ɔnom sigaret mmaako mmaako 15 da biara. Wobɛyɛ dɛn adi ankonamyɛ so na woannya adwene sɛ obiara mpɛ w’asɛm?


Ná Rebeka Pɛ sɛ Ɔma Yehowa Ani Gye | Momfa Nkyerɛkyerɛ Mo Mma\nKENKAN WƆ Abkhaz Abui Acholi Afrikaans Ahanta Ajië Albanian Altai Alur Amharic Arabic Armenian Assamese Aukan Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Bengali Betsimisaraka (Southern) Bicol Bislama Bissau Guinean Creole Bomu Boulou Bulgarian Bété Cakchiquel (Central) Cambodian Catalan Cebuano Chavacano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chokwe Chol Chuabo Cibemba Cinamwanga Cinyanja Croatian Czech Dangme Danish Dayak Ngaju Digor Douala Drehu Dusun Dutch Edo Efik Emberá (Catío) English Esan Estonian Ewe Faroese Fijian Finnish Fon Frafra French Ga Galician Garifuna Georgian German Gitonga Greek Greenlandic Guarani Guarani (Bolivia) Guerze Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (White) Huastec (San Luis Potosi) Hungarian Iban Ibanag Ibinda Icelandic Igbo Iloko Indonesian Irish Isoko Italian Japanese Javanese Kabyle Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kongo Korean Kpelle Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lamba Latvian Lenje Lhukonzo Lingala Lithuanian Lomwe Lovari Low German Luganda Lugbara Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mandjak Maninkakan (Eastern) Mapudungun Marathi Marshallese Mauritian Creole Maya Mazahua Mazatec (Huautla) Mende Mixe Mixtec (Guerrero) Mixtec (Huajuapan) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nengone Nepali Ngabere Ngangela Nias Nicobarese Nigerian Pidgin Niuean Norwegian Nyungwe Nzema Ossetian Otetela Otomi (Mezquital Valley) Pangasinan Papiamento (Aruba) Papiamento (Curaçao) Pemon Pennsylvania German Piaroa Pidgin (Cameroon) Polish Portuguese Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Rapa Nui Rarotongan Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Runyankore Russian Rutoro Samoan Sangir Sango Saramaccan Sarnami Sena Sepedi Serbian Serbian (Roman) Serer Sesotho (Lesotho) Seychelles Creole Shona Sidama Silozi Sinhala Slovak Slovenian Soli Solomon Islands Pidgin Somali Spanish Sranantongo Sunda Susu Swahili Swati Swedish Tagalog Tahitian Tajiki Tamil Tandroy Tankarana Tarahumara (Central) Tarascan Tatar Telugu Tetun Dili Thai Tiv Tlapanec Toba Tojolabal Tok Pisin Tongan Toraja Totonac Tshiluba Tshwa Tsonga Tswana Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Valencian Venda Vezo Vietnamese Wallisian Waray-Waray Wayuunaiki Welsh Wichi Wolaita Wolof Xhosa Xârâcùù Yoruba Zapotec (Isthmus) Zapotec (Lachiguiri) Zulu\nRebeka yɛ ɔbea a na ɔdɔ Yehowa. Ná ne kunu din de Isak. Ná Isak nso dɔ Yehowa. Ɛyɛɛ dɛn na Rebeka huu Isak? Dɛn na Rebeka yɛe a ɛma yehu sɛ na ɔpɛ sɛ ɔma Yehowa ani gye? Ma yensua ne ho nsɛm pii.\nAbraham ne Sara na wɔwoo Isak. Ná wɔte Kanaan asase so. Ná Kanaanfo no nsom Yehowa. Nanso, na Abraham pɛ sɛ ne ba no ware ɔbea a ɔsom Yehowa. Enti Abraham somaa n’akoa sɛ ɔnkɔ Haran nkɔhwehwɛ ɔyere mma Isak. Ɛbɛyɛ sɛ Elieser na ɔsomaa no. Haran na na Abraham abusuafo binom te.\nNá Rebeka ani gye ho sɛ ɔbɛyere ne ho asaw nsu ama yoma no\nElieser ne Abraham nkoa foforo na ɛkɔe. Ná ɔkwan no ware paa. Wɔde yoma du a wɔsõsõ nnuan ne akyɛde ahorow kɔe. Ná ɛbɛyɛ dɛn na Elieser ahu ɔbea a ɔfata sɛ Isak ware no? Bere a Elieser ne nkoa foforo a wɔka ne ho no duu Haran no, wokogyinaa abura bi ho, efisɛ na Elieser nim sɛ ɛrenkyɛ nkurɔfo bɛba hɔ abɛsaw nsu. Ɔbɔɔ Yehowa mpae, na ɔkae sɛ: ‘Sɛ mesrɛ ababaa bi nsu na ɔma me ne me yoma no nsu no bi nom a, mehu sɛ ɔno ne ɔbea a woapaw no ama me.’\nAnkyɛ na ababaa bi a wɔfrɛ no Rebeka baa abura no ho. Bible ka sɛ na ne ho yɛ fɛ paa. Elieser srɛɛ no nsu, na ɔkae sɛ: ‘Oo, mɛma wo bi. Mɛma wo nsu no bi, na mɛkɔ akɔsaw bi ama wo yoma no nyinaa nso.’ Wo de, twa ho mfonini hwɛ! Yoma a sukɔm de wɔn nom nsu paa. Enti Rebeka tuu mmirika kɔɔ abura no ho mpɛn pii kɔsaw nsu brɛɛ wɔn. Sɛ wohwɛ mfonini no a, so wuhu sɛnea Rebeka ayere ne ho rema yoma no nsu no?— Ɛyɛɛ Elieser nwonwa sɛ Yehowa atie ne mpaebɔ saa.\nElieser de akyɛde pii a ɛyɛ fɛ maa Rebeka. Ɔno nso de Elieser ne nkoa foforo a wɔka ne ho no kɔɔ fie. Elieser kaa nea enti a Abraham somaa no ne sɛnea Yehowa atie ne mpaebɔ no kyerɛɛ Rebeka abusuafo. Rebeka abusuafo no ani gyee ho sɛ wɔde no bɛma Isak aware.\nRebeka ne Elieser kɔɔ Kanaan, na ɔwaree Isak\nSɛ wohwɛ a, na Rebeka ani gye ho sɛ ɔbɛware Isak anaa?— Ná Rebeka nim sɛ Yehowa na asoma Elieser. Enti, bere a Rebeka abusuafo bisaa no sɛ ɔbɛkɔ Kanaan akɔware Isak anaa no, ɔkae sɛ: ‘Yiw, mɛkɔ.’ Ntɛm ara na ɔne Elieser siim kɔe. Bere a woduu Kanaan no, ɔwaree Isak.\nEsiane sɛ Rebeka yɛɛ nea Yehowa pɛ sɛ ɔyɛ nti, Yehowa hyiraa no. Mfe pii akyi no, wɔwoo Yesu wɔ Rebeka abusua mu! Sɛ wusuasua Rebeka na woma Yehowa ani gye a, obehyira wo nso.\nNá Rebeka yɛ ɔbea bɛn?\nDɛn nti na na Abraham mpɛ sɛ Isak ware Kanaanni bea?\nƐyɛɛ dɛn na Elieser hui sɛ Rebeka yɛ ɔbea a ɔfata sɛ Isak ware no?\nDɛn na yebetumi ayɛ de asuasua Rebeka?


Leviticus 18 | Intanɛt So Bible| Wiase Foforɔ Nkyerɛaseɛ\n18 Yehowa san ka kyerɛɛ Mose sɛ: 2 “Ka kyerɛ Israelfo sɛ, ‘Mene Yehowa mo Nyankopɔn.+ 3 Motenaa Egypt; monhwɛ na moamfa Egypt kwan so.+ Mede mo rekɔ Kanaan; monhwɛ na moamfa Kanaan kwan so,+ na monnyɛ wɔn amanne. 4 M’atemmusɛm+ so na munni, na m’ahyɛde+ mu na monnantew.+ Mene Yehowa mo Nyankopɔn. 5 Munni m’ahyɛde ne m’atemmusɛm so, na moyɛ saa a, monam so benya nkwa.+ Mene Yehowa.+ 6 “‘Obiara nnkɔ ne busuani ho nnkoyi n’adagyaw so.+ Mene Yehowa. 7 Nyi wo papa anaa wo maame adagyaw so.+ Ɔyɛ wo maame. Nyi n’adagyaw so. 8 “‘Nyi wo papa yere adagyaw so.+ Ɛyɛ wo papa adagyaw. 9 “‘Wo nuabea, wo papa babea anaa wo maame babea, sɛ wɔwoo no fie koro mu oo, wɔwoo no baabi oo, nyi n’adagyaw so.+ 10 “‘Nyi wo babarima babea anaa wo babea babea adagyaw so, efisɛ ɛyɛ w’adagyaw. 11 “‘Wo papa yere babea a ɔne wo papa awo no yɛ wo nuabea; nyi n’adagyaw so. 12 “‘Nyi wo papa nuabea adagyaw so. Ɔne wo papa yɛ mogya koro.+ 13 “‘Nyi wo maame nuabea adagyaw so, efisɛ ɔne wo maame yɛ mogya koro. 14 “‘Nyi wo papa nuabarima adagyaw so; nkɔ ne yere ho. Ɔyɛ wo papa yere.+ 15 “‘Nyi w’asebea adagyaw so.+ Ɔyɛ wo ba yere. Nyi n’adagyaw so. 16 “‘Nyi wo nua yere adagyaw so.+ Ɛyɛ wo nua adagyaw. 17 “‘Nyi ɔbea ne ne babea adagyaw so.+ Na nkɔ ne babarima babea anaa ne babea babea ho nkoyi n’adagyaw so. Wɔyɛ mogya koro. Woyɛ saa a, ɛyɛ ahohwibra.+ 18 “‘Nware ɔbea nka ne nuabea ho mma wɔmmɛyɛ akorafo,+ na nyi n’adagyaw so nka ne ho bere a ɔte ase. 19 “‘Nkɔ ɔbea a wayɛ bra ho+ nkoyi n’adagyaw so.+ Ne ho ntew. 20 “‘Mfa wo ho nsu mma wo yɔnko yere na mo ho angu fĩ.+ 21 “‘Mfa wo ba mmɔ afɔre+ mma Molek.+ Nyɛ saa mfa ngu wo Nyankopɔn din ho fĩ.+ Mene Yehowa.+ 22 “‘Wo ne ɔbarima+ nnna sɛnea wo ne ɔbea da.+ Ɛyɛ akyide. 23 “‘Na mfa wo ho nsu mma aboa+ na wo ho angu fĩ, na ɛnsɛ sɛ ɔbea gyina aboa anim de ne ho ma no.+ Ɛyɛ akyide. 24 “‘Mfa eyinom biara ngu wo ho fĩ, efisɛ eyi na ama aman a merepam wɔn afi w’anim yi ho agu fĩ.+ 25 Enti asase no so agu fĩ, na mede ne bɔne ho asotwe bɛba ne so, na ɛbɛfe ɛso nnipa agu.+ 26 Na mo de, munni m’ahyɛde ne m’atemmusɛm so,+ na monnyɛ akyide yi mu biara bi. Kuromanni oo, ɔhɔho a wabɛsoɛ mo mu+ oo, obiara nnyɛ bi. 27 Akyide yi nyinaa na asase no sofo a wodii mo anim no yɛe,+ enti na asase no so agu fĩ no. 28 Munngu asase no so fĩ na amfe mo angu sɛ aman a wodii mo anim no.+ 29 Obiara a ɔbɛyɛ akyide yi bi no, wobetwa ɔkra a ɔte saa no afi ne man mu.+ 30 Monhwɛ nni m’ahyɛde so na moanyɛ amanne tantan a wɔn a wodii mo anim no yɛe no bi,+ na angu mo ho fĩ. Mene Yehowa mo Nyankopɔn.’”


Asomafo no Kaa sɛ Yesu Mma Wɔn Sɛnkyerɛnne (Mateo 24:3-51) | Yesu Asetena\nAsomafo no Kaa sɛ Yesu Mma Wɔn Sɛnkyerɛnne\nASOMAFO NNAN KƆBISAA YESU SƐ ƆMMA WƆN SƐNKYERƐNNE\nSƐNKYERƐNNE NO BAA MU WƆ ASOMAFO NO BERE SO NE WƆN WUO AKYI\nƐSƐ SƐ YƐMA YƐN ANI DA HƆ\nNá Yesu de nna kakra a atwam no ayɛ ɔsom adwuma no pii. Ɔwɔ Yerusalem no, sɛ ɔkɔ asɔrefie hɔ kɔkyerɛkyerɛ na ade sa a, na wafiri kuro no mu akɔda baabi foforo. Bere a Benada, Nisan da a ɛtɔ so 11 rekɔ n’awiei no, na ne som adwuma a ɔbɛyɛɛ wɔ asase so no nso rekɔ awiei. Yesu wɔ Yerusalem no, na nnipa bebree “ba ne nkyɛn wɔ asɔrefie hɔ anɔpahema bɛtie no.” (Luka 21:37, 38) Nanso, ɛfiri Nisan da a ɛtɔ so 11 no deɛ, na Yesu remma hɔ bio, enti na obiara nnya no ntie no. Ná ɔkɔ Ngo Bepɔ no so, na na aka ɔne n’asomafo no mu nnan: Petro, Andrea, Yakobo, ne Yohane.\nMmarima nnan no baa Yesu nkyɛn efisɛ asɔrefie a Yesu kaa ho asɛm sɛ wɔrennya ɛboɔ wɔ boɔ so wɔ hɔ no, na ɛho asɛm haw wɔn. Nanso ɛnyɛ ɛno nko ara nti na wɔbae. Ná Yesu adi kan aka akyerɛ wɔn sɛ: “Monsiesie mo ho, ɛfiri sɛ dɔn a monsusu saa mu na onipa Ba no reba.” (Luka 12:40) Ná wasan aka akyerɛ wɔn sɛ da bi reba a ‘wɔbɛyi onipa Ba no adi’ anaasɛ ɔbɛba. (Luka 17:30) Saa nsɛm mmienu no ne nea saa Benada no ɔka faa asɔrefie no ho no, na ɛwɔ biribi yɛ anaa? Ná asomafo no pɛ biribi ahu, enti wɔkaa sɛ: “Ka kyerɛ yɛn, berɛ bɛn na yeinom bɛba mu, na ɛdeɛn na ɛbɛyɛ wo mmaeɛ ne berɛ a ɛwɔ hɔ yi awieeɛ ho sɛnkyerɛnne?”—Mateo 24:3.\nƐbɛyɛ sɛ na asomafo no adwene yɛ wɔn sɛ asɔrefie a na wɔn ani tua no sɛe ho asɛm na Yesu reka. Afei nso na wɔpɛ sɛ wɔhu nea ɛbɛyɛ onipa Ba no mmae ho sɛnkyerɛnne. Ebia wɔkaee Yesu mfatoho bi. Ɔkaa wɔ saa mfatoho no mu sɛ, “ɔdehyeɛ” bi ‘tuu kwan kɔɔ asase bi so akyirikyiri sɛ ɔrekɔgye ahennie tumi aba.’ (Luka 19:11, 12) Ade foforo nso a na asomafo no pɛ sɛ wɔhu ne “berɛ a ɛwɔ hɔ yi awieeɛ” ho sɛnkyerɛnne.\nYesu kyerɛkyerɛɛ mu kɔɔ akyiri maa wɔn sɛnkyerɛnne a ɛbɛma wɔahu sɛ aka kakra ama ɔsɛe aba Yudafo nhyehyɛe ne wɔn asɔrefie no so. Nanso na ebi ka ho; ɔsan kaa nsɛm pii a ɛbɛma Kristofo a wɔbɛba daakye nso ahu sɛ Kristo ‘aba,’ na wiase awiei abɛn.\nMfe bi akyi no, asomafo no huu sɛ Yesu nkɔmhyɛ no afiri ase reba mu. Nneɛma a ɔkaa sɛ ɛbɛsisi no mu pii wɔ hɔ a wɔde wɔn ani hui. Yesu hyɛɛ nkɔm no, mfe 37 akyi na ɔsɛe baa Yudafo nhyehyɛe ne asɔrefie no so wɔ afe 70 mu. Kristofo a wɔn ani da fam no deɛ wɔdaa wɔn ho so, enti ɔsɛe no bae no, amfu wɔn mu. Nanso ɛduu afe 70 no, na ɛnyɛ Yesu nkɔmhyɛ no nyinaa na aba mu. Ɛnde dɛn na ɛbɛkyerɛ sɛ Yesu aba n’Ahenni mu na ɔredi tumi? Ɔdaa no adi kyerɛɛ asomafo no.\nYesu hyɛɛ nkɔm sɛ mobɛte “ɛko ne ɛko ho amanneɛbɔ” na “ɔman bɛsɔre atia ɔman na ahennie atia ahennie.” (Mateo 24:6, 7) Ɔsan kaa sɛ “asasewosoɔ akɛseɛ bɛba, na yaredɔm ne aduankɔm bɛba mmeammea.” (Luka 21:11) Afei ɔka kyerɛɛ n’asuafo no sɛ: “Nkurɔfoɔ de wɔn nsa bɛka mo na wɔataa mo.” (Luka 21:12) Atoro adiyifo bɛba, na wɔbɛdaadaa nnipa pii. Nsɛmmɔnedi bɛdɔɔso, na nnipa bebree dɔ ano bɛdwo. Bio, ɔkaa sɛ “wɔbɛka ahennie ho asɛmpa yi wɔ asase so nyinaa de adi amanaman nyinaa adanseɛ; ɛno ansa na awieeɛ no bɛba.”—Mateo 24:14.\nNkɔm a Yesu hyɛɛ sɛ Romafo bɛsɛe Yerusalem no baa mu. Ɛno kyerɛ sɛ nkɔmhyɛ no nyinaa baa mu saa bere no anaa? Anaasɛ ɛbɛsan anya mmamu foforo daakye? Woto w’ani a, wonhu adanse a ɛkyerɛ sɛ Yesu nkɔmhyɛ no, afei koraa na ne kɛse reba mu?\nYesu kaa sɛnkyerɛnne foforo a ɛbɛkyerɛ sɛ waba n’Ahenni mu. Ɔkaa sɛ wɔbɛhu “akyiwadeɛ a ɛbɔ man.” (Mateo 24:15) Ná Romafo no abrabɔ asɛe, enti afe 66 mu, bere a wɔn “asraafoɔdɔm” bɛtwaa Yerusalem ho hyiae na wɔde wɔn frankaa bɛsii hɔ no, saa bere no na akyiwadeɛ no bae. Romafo no bɛtwaa Yerusalem ho hyiae, na wɔfirii ase bubuu ɔfasuo no nkakrankakra. (Luka 21:20) Enti yɛbɛka a, baabi a na Yudafo no bu no “kronkronbea” no, ɛhɔ na “akyiwadeɛ” no bae.\nYesu san hyɛɛ nkɔm sɛ: “Ahohiahia kɛseɛ a, ɛfiri wiase mfitiaseɛ bɛsi seesei ebi nsiiɛ, na ebi nso nsi bio bɛba.” Ampa-ne-ampa ara afe 70 mu, Romafo bɛsɛee Yerusalem. Saa ɔsɛe a wɔde baa Yudafo “kuro kronkron” no ne n’asɔrefie so no, na ɛyɛ ahohiahia kɛse, na nnipa bebree hweree wɔn nkwa. (Mateo 4:5; 24:21) Yudafo asetenam nyinaa, na ɔsɛe a ɛte saa bi nsii da. Saa bere no ara nso na Yudafo som a na wɔwom fi teteete no baa awiei. Nea ɛtoo Yudafo no ma yɛhu sɛ Yesu nkɔmhyɛ a ɛrebɛnya ne mmamu kɛse daakye no bɛyɛ hu paa.\nNKƆMHYƐ NO MMAMU NO, MMA ƐMMMƆ WO HU\nNá Yesu ne asomafo no nkɔmmɔ no nsii. Bere a ɔmaa wɔn sɛnkyerɛnne a ɛbɛma wɔahu sɛ waba n’Ahenni mu a ɔredi tumi na wiase nhyehyɛe no awiei abɛn no, afei ɔbɔɔ wɔn kɔkɔ sɛ wɔnhwɛ yie wɔ “atorɔ Kristo ne atorɔ adiyifoɔ” ho. Ɔkaa sɛ anhwɛ a, “wɔbɛdaadaa wɔn a wɔayi wɔn no mpo.” (Mateo 24:24) Nanso, wɔn a wɔayi wɔn no deɛ, obiara ntumi nnaadaa wɔn. Wɔn a wɔyɛ atoro Kristo no bɛba ama obiara ahu wɔn. Nanso Yesu deɛ, sɛ ɔba a obiara mfa n’ani nhu no.\nBere a Yesu retoa n’asɛm no so no, ɔkaa ahohiahia kɛse bi a ɛbɛba wɔ awiei bere no mu ho asɛm sɛ: “Awia bɛduru sum na bosome renhyerɛn, na nsoromma bɛfiri soro ahwehwe fam, na wɔbɛwoso ɔsoro ahoɔden.” (Mateo 24:29) Nsɛm akɛseakɛse a Yesu ka kyerɛɛ asomafo no, na wɔnnim sɛnea ɛbɛba mu, nanso wɔhuu sɛ ɛbɛyɛ hu paa.\nSɛ nneɛma huhuuhu yi sisi a, ɛbɛka nnipa sɛn? Yesu kyerɛɛ sɛ: “Ehu ne nneɛma a ɛreba asase soɔ no bɛma nnipa atotɔ piti; ɛfiri sɛ wɔbɛwoso ɔsoro ahoɔden.” (Luka 21:26) Wohwɛ Yesu nsɛm no a, wohu sɛ ampa, saa mmere bɔne no bɛyɛ hu ankasa.\nNanso anigyesɛm ne sɛ, Yesu san ka kyerɛɛ asomafo no sɛ ‘onipa Ba no de tumi ne animuonyam kɛseɛ reba’ a, ɛnyɛ nnipa nyinaa na ehu bɛka wɔn. (Mateo 24:30) Ná Yesu aka dada sɛ “wɔn a wɔayi wɔn no nti,” Onyankopɔn de ne ho bɛgye mu. (Mateo 24:22) Yesu asuafo a wɔdi Onyankopɔn nokware no, sɛn na ɛsɛ sɛ wɔyɛ wɔn ade saa bere no? Yesu ka kyerɛɛ n’akyidifo no sɛ: “Sɛ nneɛma yi firi aseɛ sɛ ɛresisi a, monsɔre nnyina na momma mo tiri so, ɛfiri sɛ mo gyeɛ rebɛn.”—Luka 21:28.\nYesu asuafo a wɔde wɔn ani bɛhu saa ahohiahia kɛse no, wɔbɛyɛ dɛn ahu sɛ awiei no abɛn? Yesu de borɔdɔma dua yɛɛ mfatoho sɛ: “Sɛ ɛnya fefɛ na ɛyiyi nhahan ara pɛ a, monim sɛ ahuhuro berɛ abɛn. Saa ara na mo nso, sɛ mohunu yeinom nyinaa a, monhunu sɛ wabɛn apono ano. Nokorɛm mese mo sɛ saa awoɔ ntoatoasoɔ yi rentwam da kɔsi sɛ yeinom nyinaa bɛba mu.”—Mateo 24:32-34.\nSɛ Yesu asuafo no hu sɛ saa sɛnkyerɛnne no resisi a, wɔbɛhu sɛ awiei no abɛn. Ɔde afotuo maa asuafo a wɔde wɔn ani bɛhu saa bere no sɛ:\n“Ɛdefa saa da no ne dɔn no ho deɛ obiara nnim, abɔfoɔ a wɔwɔ ɔsoro ne Ɔba no mpo nnim, gye Agya no nko. Na sɛdeɛ na Noa nna no teɛ no, saa ara na onipa Ba no mmaeɛ bɛyɛ. Na nna a ɛdii nsuyire no anim no, wɔdidi nomeeɛ, mmarima warewareeɛ na wɔde mmaa memaa awareɛ kɔsii da a Noa hyɛn adaka no mu, na wɔanhunu kɔsii sɛ nsuyire no ba bɛpraa wɔn nyinaa kɔeɛ. Na saa ara na onipa Ba no mmaeɛ nso bɛyɛ.” (Mateo 24:36-39) Yesu de nsuyiri a ɛsii Noa bere so no yɛɛ ntotoho de kyerɛɛ sɛ nea ɛbɛsi no bɛka wiase nyinaa.\nWotie Yesu ne asomafo no nkɔmmɔ a wɔbɔɔ wɔ Ngo Bepɔ so no a, obiara nka nkyerɛ wo sɛ asomafo no, na ɛhia sɛ wɔma wɔn ani da hɔ paa. Yesu kaa sɛ: “Monhwɛ mo ho so yie na adidi mmorosoɔ ne asanom ntrasoɔ ne asetena mu dadwene anhyɛ mo akoma so da, na da no ammɛto mo mpofirem sɛ fidie. Ɛfiri sɛ ɛbɛba wɔn a wɔtete asase so baabiara no nyinaa so. Enti, monkɔ so nwɛn, na monsrɛ berɛ nyinaa na moatumi adwane nneɛma a ɛtwa sɛ ɛsisie yi nyinaa, na moatumi agyina onipa Ba no anim.”—Luka 21:34-36.\nYesu asɛm no ma yɛsan hu sɛ nea ɛreba no bɛka wiase nyinaa. Nea ɔkae no, na ɛnyɛ ɔsɛe a ɛrebɛba Yerusalem anaa Yuda man so mfe kakra a ɛda wɔn anim no ho asɛm koraa na ɔreka; mmom na ɛyɛ daakye asɛm. Nea na ɔreka ho asɛm no, “ɛbɛba wɔn a wɔtete asase so baabiara no nyinaa so.”\nYesu maa n’asuafo no huu sɛ ɛsɛ sɛ wɔma wɔn ani da hɔ na wɔwɛn na wɔsiesie wɔn ho. Ɔde mfatoho foforo pee so sɛ: “Monhunu yei sɛ, sɛ efiewura nim dɔn ko a ɔkorɔmfoɔ bɛba a, anka ɔwɛneeɛ na wannya kwan ammɛbu ne fie amma mu. Yei nti mo nso monsiesie mo ho, ɛfiri sɛ dɔn a mo ani nna soɔ mu na onipa Ba no bɛba.”—Mateo 24:43, 44.\nNá Yesu pɛ sɛ n’asuafo no nya anidaso, enti ɔmaa wɔhuu sɛ, sɛ nkɔmhyɛ no reba mu a, “akoa” bi bɛyi ne ti na ɔbɛyɛ akoa a n’ani da hɔ. Yesu de biribi yɛɛ mfatoho a ɛbɛma asomafo no ate nea ɔreka no ase. Ɔkaa sɛ: “Hwan koraa ne akoa nokwafoɔ ne ɔbadwemma a ne wura de no asi n’asomfoɔ so sɛ ɔmma wɔn aduane ɛberɛ a ɛsɛ mu no? Anigyeɛ ne akoa a ne wura bɛba abɛhunu sɛ ɔreyɛ saa! Nokorɛm mese mo sɛ, Ɔde no bɛsi deɛ ɔwɔ nyinaa so.” Nanso sɛ “akoa” no nya adwemmɔne na ɔfiri ase yɛ nkoa no bi basabasa a, owura no bɛtwe “n’aso dendeenden.”—Mateo 24:45-51; fa toto Luka 12:45, 46 ho.\nYesu asɛm no nkyerɛ sɛ n’akyidifo no bi na wɔbɛnya adwemmɔne. Ɛnde dɛn na na Yesu pɛ sɛ n’asuafo no hu? Ná ɔmpɛ sɛ wɔda, na mmom na ɔpɛ sɛ wɔn ani da hɔ. Ɔde mfatoho foforo kyerɛɛ mu.\nDɛn na ɛmaa asomafo no kɔbisaa Yesu nea ɛbɛsi daakye? Ɛbɛyɛ sɛ dɛn bio na na ɛwɔ wɔn adwenem?\nBere bɛn na Yesu nkɔmhyɛ no fii ase sɛ ɛreba mu? Ɛbaa mu sɛn?\nNneɛma bɛn na ɛbɛkyerɛ sɛ Kristo aba?\n“Akyiwadeɛ a ɛbɔ man” no gyina hɔ ma dɛn? Ɛbae no, dɛn na ɛsii?\nSɛ nkurɔfo hu sɛ Yesu nkɔmhyɛ no reba mu a, ɛbɛka wɔn sɛn?\nMfatoho bɛn na Yesu de maa n’asuafo a ɛbɛboa wɔn ama wɔahu sɛ awiei no abɛn?\nDɛn na ɛkyerɛ sɛ Yesu nkɔmhyɛ no bɛba mu wɔ wiase nyinaa?\nYesu asuafo a wɔde wɔn ani bɛhu awiei bere no, afotuo bɛn na ɔde maa wɔn?\n“Ka Kyerɛ Yɛn, Bere Bɛn na Eyinom Bɛba Mu?”\nSeesei yɛabɛte ase sɛ Yesu nkɔmhyɛ a ɛwɔ Mateo ti 24 ne ti 25 no bɛbam bere bɛn?


Забур 96 CARS - Nnwom 96 ASCB\n1Monto dwom foforɔ mma Awurade;\n2Monto dwom mma Awurade, na monkamfo ne din;\nmompae mu nka ne nkwagyeɛ no daa daa.\n3Monka nʼanimuonyam wɔ amanaman mu,\nmonka nʼanwanwadeɛ a wayɛ wɔ nnipa mu.\n4Awurade yɛ kɛseɛ na ɔfata ayɛyie;\n5Anyame a wɔwɔ aman foforɔ so yɛ ahoni bi kwa,\n6Animuonyam ne kɛseyɛ wɔ nʼanim;\nahoɔden ne animuonyam wɔ ne kronkronbea hɔ.\n7Momfa mma Awurade, Ao amanaman mmusuakuo,\n8Momfa animuonyam ne din a ɛfata mma Awurade;\nmomfa afɔrebɔdeɛ nhyɛne nʼadihɔ hɔ.\n10Monka nkyerɛ aman nyinaa sɛ, “Awurade di ɔhene.”\nWɔabɔ asase atim hɔ pintinn na ɛnhinhim;\nɔde pɛpɛyɛ bɛbu nnipa atɛn.\n11Momma ɔsorosoro ani nnye, na asase nni ahurisie;\nmomma ɛpo ne emu nneɛma nyinaa nworo;\n12momma mfuo ne so nneɛma nyinaa mmɔ ose.\nNnua a ɛwɔ kwaeɛm de ahosɛpɛ bɛto dwom;\n13wɔbɛto dwom wɔ Awurade anim, ɛfiri sɛ ɔreba,\nɔreba abɛbu asase no atɛn.\nna woabu nnipa nso atɛn wɔ ne nokorɛ mu.\nASCB : Nnwom 96


2 Ahene 2 | Intanɛt so Bible | Wiase Foforɔ Nkyerɛaseɛ\n2 Ahene 2:1-25\n2 Na ɛbae sɛ bere a Yehowa rebɛfa Elia+ wɔ ahum mu akɔ ɔsoro+ no, Elia ne Elisa+ siim fii Gilgal.+ 2 Ɛnna Elia ka kyerɛɛ Elisa sɛ: “Mesrɛ wo, tena ha, na Yehowa asoma me sɛ menkɔ Betel.” Nanso Elisa kae sɛ: “Sɛ́ Yehowa te ase+ na wo kra nso te ase+ yi, merennyaw wo.”+ Enti wosian kɔɔ Betel.+ 3 Ɛnna adiyifo asefo+ a wɔwɔ Betel no baa Elisa nkyɛn bebisaa no sɛ: “Wunim sɛ ɛnnɛ Yehowa rebɛfa wo wura a odi w’anim no akɔ?”+ Na ɔkae sɛ: “Me nso minim.+ Monyɛ komm.” 4 Afei Elia ka kyerɛɛ no sɛ: “Elisa, mesrɛ wo, tena ha, na Yehowa asoma me sɛ menkɔ Yeriko.”+ Nanso ɔkae sɛ: “Sɛ́ Yehowa te ase na wo kra nso te ase yi, merennyaw wo.” Enti wosiim kɔɔ Yeriko. 5 Ɛnna adiyifo asefo a wɔwɔ Yeriko no baa Elisa nkyɛn bebisaa no sɛ: “Wunim sɛ ɛnnɛ Yehowa rebɛfa wo wura a odi w’anim no akɔ?” Na ɔkae sɛ: “Me nso minim. Monyɛ komm.”+ 6 Ɛnna Elia ka kyerɛɛ no sɛ: “Mesrɛ wo, tena ha, na Yehowa asoma me sɛ menkɔ Yordan+ ano.” Nanso ɔkae sɛ: “Sɛ́ Yehowa te ase na wo kra nso te ase yi, merennyaw wo.”+ Enti wɔn baanu siim kɔe. 7 Na adiyifo asefo no aduonum kogyinagyinaa wɔn ntentenso;+ na wɔn baanu de, wogyinaa Yordan ho. 8 Ɛnna Elia yii n’atade,+ na ɔbobɔw de bɔɔ nsu no mu, na nsu no mu pae nkakrankakra kɔɔ ha ne ha maa wɔn baanu no faa asase kesee so twae.+ 9 Bere a wotwae no ara pɛ na Elia ka kyerɛɛ Elisa sɛ: “Ka nea menyɛ mma wo ansa na wɔafa me afi wo nkyɛn.”+ Na Elisa kae sɛ: “Mesrɛ wo, mepɛ sɛ minya+ wo honhom+ no abupɛn abien.”+ 10 Ɛnna ɔkae sɛ: “Woabisa+ ade a ɛyɛ den. Sɛ wuhu sɛ wɔrefa me afi wo nkyɛn a, wubenya; na sɛ woanhu de a, worennya.” 11 Bere a wɔnam rekɔ na wɔrekasa no, hwɛ! ogya teaseɛnam+ ne ogya apɔnkɔ bɛtetew wɔn baanu ntam, na Elia faa ahum mu kɔɔ soro.+ 12 Saa bere no nyinaa na Elisa rehwɛ nea ɛrekɔ so, na ɔteɛɛm sɛ: “Me papa, me papa,+ Israel ɔko teaseɛnam ne n’apɔnkɔsotefo!”+ Na wanhu no bio. Ɛnna osoo n’ankasa atade mu na osuan mu abien.+ 13 Ɛno akyi no, ɔfaa Elia atade+ a afi ne ho agu fam no, na ɔsan kogyinaa Yordan ano. 14 Ɛnna ɔfaa Elia atade a efii ne ho guu fam no, na ɔde bɔɔ nsu no mu+ kae sɛ: “Ɛhe na Yehowa, Elia Nyankopɔn no wɔ?”+ Bere a ɔde bɔɔ nsu no mu no, nkakrankakra emu paee abien wɔ ha ne ha, na Elisa twae. 15 Bere a adiyifo asefo a wɔwɔ Yeriko no huu no wɔ akyirikyiri no, wɔkae sɛ: “Elia honhom+ aba Elisa so.” Ɛnna wokohyiaa no, na wɔkotow+ no butuw fam. 16 Na wɔka kyerɛɛ no sɛ: “Mmarima ahoɔdenfo aduonum ka wo nkoa ho wɔ ha. Ma wɔnkɔ ɛ, na wɔnkɔhwehwɛ wo wura. Ebia Yehowa honhom+ ama no so akɔto bepɔw bi so anaa obon bi mu.” Nanso ɔkae sɛ: “Monnsoma wɔn.” 17 Na wɔkae ara kosii sɛ ɛyɛɛ no ahometew, na ɔkae sɛ: “Monsoma ɛ.” Ɛnna wɔsomaa mmarima aduonum kɔe; wɔkɔhwehwɛɛ no nnansa, nanso wɔanhu no. 18 Bere a wɔsan baa ne nkyɛn no na ɔwɔ Yeriko.+ Ɛnna ɔka kyerɛɛ wɔn sɛ: “Manka ankyerɛ mo sɛ, ‘Monnkɔ’?” 19 Akyiri yi, kurow no mu mmarima bɛka kyerɛɛ Elisa sɛ: “Hwɛ, kurow yi da baabi pa+ sɛnea me wura ani tua yi; nanso nsu+ no nye, na asase no ma ɔpɔn.”+ 20 Ɛnna ɔka kyerɛɛ wɔn sɛ: “Momfa kuruwa foforo na momfa nkyene ngu mu mmrɛ me.” Na wɔkɔfa brɛɛ no. 21 Ɛnna ofii adi kɔɔ asuti hɔ de nkyene koguu mu,+ na ɔkae sɛ: “Nea Yehowa aka ni, ‘Masa nsu yi yare.+ Ɛrenkum obiara bio, na ɛremma ɔpɔn nso bio.’” 22 Na nsu no nyaa ayaresa de besi nnɛ,+ sɛnea Elisa kae no. 23 Na ofii hɔ sɛ ɔreforo akɔ Betel.+ Bere a ɔnam kwan so no, mmarimaa+ bi fi kurow no mu bae begoruu ne ho+ kae sɛ: “Tipae,+ foro ɛ! Tipae, foro ɛ!” 24 Na ɔdan n’ani hwɛɛ wɔn, na ɔde Yehowa din domee+ wɔn. Ɛnna asisibere+ abien fi wuram ba bɛtetew mmofra no mu aduanan abien mu.+ 25 Na ɔtoaa so koduu Bepɔw Karmel+ so, na ofi hɔ san kɔɔ Samaria.\n2 Ahene 2


Ebrei 8 PEV - Hebrifoɔ 8 ASCB\nWɔde Kristo Bɔɔ Afɔdeɛ\n1Asɛm a yɛgyina so kasa no ne sɛ: Yɛwɔ Ɔsɔfopanin a ɔte Otumfoɔ a ɔwɔ ɔsoro no ahennwa no nifa. 2Ɔsom sɛ Ɔsɔfopanin wɔ Kronkronbea hɔ a ɛyɛ ntomadan a ɛwɔ ɔsoro. Saa ntomadan yi, Awurade ankasa na ɔsiiɛ na ɛnyɛ onipa.\n3Wɔyi Ɔsɔfopanin biara sɛ ɔmfa akyɛdeɛ ne mmoa mmɔ Onyankopɔn afɔdeɛ. Ɛno enti ɛsɛ sɛ yɛn Sɔfopanin nya biribi a ɔde bɛbɔ afɔdeɛ. 4Sɛ Yesu wɔ asase so a, anka ɔrenyɛ ɔsɔfoɔ koraa ɛfiri sɛ, asɔfoɔ wɔ hɔ a wɔde afɔrebɔdeɛ ma, sɛdeɛ Yudafoɔ mmara kyerɛ no. 5Nanso dwuma a wɔdi sɛ asɔfoɔ no yɛ ɔsoro nsususoɔ bi kwa. Ɛte sɛ Mose berɛ so deɛ no ara pɛ. Ɛberɛ a ɔpɛɛ sɛ ɔsi ntomadan no, Onyankopɔn ka kyerɛɛ no sɛ, “Si no sɛdeɛ merekyerɛ wo wɔ bepɔ no so pɛpɛɛpɛ.” 6Afei deɛ, wɔama Yesu asɔfodwuma a ɛso kyɛn wɔn deɛ no. Yesu yɛ apam a ɛkyɛn so a wɔgyina bɔhyɛ a ɛkyɛn so so hyɛeɛ no ntamgyinafoɔ.\n7Sɛ na apam a ɛdi ɛkan no yɛ a, anka ɛho nhia sɛ wɔbɛyɛ apam a ɛtɔ so mmienu no. 8Nanso, Onyankopɔn hunuu mfomsoɔ wɔ ne nkurɔfoɔ ho ɛberɛ a ɔkaa sɛ,\n“Nna bi reba, Awurade na ɔseɛ,\na me ne Israelfoɔ ne Yuda abusuakuo\nbɛhyehyɛ apam foforɔ.\nme ne wɔn agyanom yɛeɛ no\nɛberɛ a mesɔɔ wɔn nsa\ndii wɔn anim firii Misraim no.\nWɔanni apam a me ne wɔn hyehyɛeɛ no ho nokorɛ,\nɛno enti mante mʼani anhwɛ wɔn,\nAwurade na ɔseɛ.\n10Afei, yei ne apam a me ne Israelfoɔ bɛhyehyɛ\nɛberɛ a ɛreba no mu, Awurade na ɔseɛ:\nMede me mmara bɛhyɛ wɔn adwenem\nna matwerɛ agu wɔn akoma mu.\nMɛyɛ wɔn Onyankopɔn,\nna wɔayɛ me nkurɔfoɔ.\nanaa ne kuromni sɛ, ‘Hunu Awurade,’\nɛfiri sɛ, wɔn nyinaa bɛhunu me firi\nakumaa so kɔsi ɔkɛseɛ so.\n12Mɛhunu wɔn mmɔbɔ wɔn bɔne ho;\nNhyehyɛeɛ Dada No\n13Frɛ a wɔfrɛ saa apam yi “Foforɔ” no ama deɛ wɔyɛɛ kane no ayɛ dada; na biribiara a anyini ayɛ dada no nkyɛre yera.\nASCB : Hebrifoɔ 8


Yesu De Ɔbaa Bi Brabɔne Firii No | Yesu Asetena\nƆBAA DEBƆNEYƐFO BI DE NGO SRAA YESU NAN HO\nƆMAA MFATOHO DE KYERƐKYERƐƐ BƆNE FAFIRI MU\nNsɛm a Yesu kae ne nea ɔyɛe no, sɛ obi bɛgye atom a, nea ɛwɔ ne komam na ɛbɛkyerɛ. Biribi sii wɔ Farisini bi fie wɔ Galilea a ɛfoa saa asɛm no so. Farisini no din de Simon, na ɔtoo nsa frɛɛ Yesu sɛ ɔmmra ne fie mmɛdidi. Ɛbɛyɛ sɛ na wate sɛ Yesu reyɛ anwonwade akɛse, enti na ɔpɛ sɛ ɔhu no yie. Ɔfrɛɛ Yesu no, ɔno nso ampopo ne ti, efisɛ na ɛyɛ akwannya a ɛbɛma wadi wɔn a wɔwɔ hɔ no adanse. Kae sɛ na wei nyɛ bere a ɛdi kan a Yesu apene so akɔdidi wɔ towgyefo ne abɔnefo fie.\nNanso sɛnea saa bere no na wɔgye ahɔho no, wɔanyɛ Yesu saa. Ná akwan a ɛwɔ Palestina mpɔtam hɔ yɛ mfutukwan, na na mpaboa a wɔtaa hyɛ no tumi ma wɔn nan ho hyehye wɔn, na wɔbɛdu nea wɔrekɔ no, na ɛho nyinaa abɔ mfuturo. Enti saa mpɔtam hɔ no, sɛ obi nya hɔho a, nea ɔdi kan yɛ ne sɛ ɔde nsuonwini hohoro hɔho no nan ho. Nanso Yesu kɔduu Simon fie no, obiara anyɛ biribi saa amma no. Afei nso, na wɔtaa fe ahɔho ano de ma wɔn akwaaba; ɛno nso bɔɔ Yesu. Ná wɔhwie ngo gu nkurɔfo tirim de yɛ wɔn ahɔho; ɛno nso amma so. Enti wohwɛ mu paa a, frɛ a Simon frɛɛ Yesu no, na ɛyɛ ne yam anaa?\nAhɔho no tenatenaa ase, na wɔfirii ase didii. Bere a adidie no rekɔ so no, ɔbaa bi yɛɛ nwaa bɔ wuraa dan no mu. Ná “wɔnim no kuro no mu sɛ ɔdebɔneyɛfoɔ.” (Luka 7:37) Bɔne wɔ yɛn nyinaa ho, nanso ɔbaa yi bɔne deɛ gyama na ɛkyɛn; ɛbɛyɛ sɛ na ɔyɛ oguamanfo. Ebia ɔtee sɛ Yesu rekyerɛkyerɛ na ɔreto nsa afrɛ nkurɔfo sɛ ‘mo a moabrɛ nyinaa, mommra me nkyɛn.’ (Mateo 11:28, 29) Ɛbɛtumi aba sɛ Yesu nkyerɛkyerɛ ne nnwuma a ɔyɛe no kaa ɔbaa no koma nti na ɔbɛhwehwɛɛ no.\nƆbaa no faa Yesu akyi bɛkotoo ne nan ho. Afei ɔfirii ase sui, na ɔde ne nisuo fɔw Yesu nan ho de ne tiri nwi popae. Afei ɔfew Yesu nan ho na ɔde ngo huamhuam a ɔkura no srasraa ho. Bere a Simon huu nea ɛrekɔ so no, n’ani annye ho, enti ɔkaa wɔ ne mu sɛ: “Sɛ ɔbarima yi yɛ odiyifoɔ a, anka ɔbɛhunu onii ne ɔbaa ko a ɔde ne nsa reka no no sɛ ɔyɛ ɔdebɔneyɛfoɔ.”—Luka 7:39.\nYesu huu Simon adwene, na ɔkaa sɛ: “Simon, mewɔ biribi ka kyerɛ wo.” Ɔbuaa sɛ: “Ɔkyerɛkyerɛfoɔ, ka!” Afei Yesu toaa so sɛ: “Ná mmarima mmienu de ɔdefɛmfoɔ bi ka; baako de no ka denare ahanum, na baako no nso ka yɛ aduonum. Berɛ a wɔnni hwee a wɔde bɛtua ka no, ɔgyaee mu de kyɛɛ wɔn mmienu. Enti, wɔn mu hwan na ɔbɛdɔ deɛ ɔde fɛm wɔn no kɛse?” Nea Simon kae ara ne sɛ: “Mesusu sɛ deɛ ɔde pii kyɛɛ no no.”—Luka 7:40-43.\nYesu kamfoo Simon. Afei ɔhwɛɛ ɔbaa no ka kyerɛɛ Simon sɛ: “Woahunu ɔbaa yi? Mebaa wo fie; woamma me nsuo anhohoro me nan ho. Nanso ɔbaa yi de ne nisuo fɔɔ me nan ho na ɔde ne tiri nwi pepaeɛ. Woamfe m’ano; nanso ɔbaa yi deɛ, ɛfiri dɔn a mebaeɛ mu no, ɔnnyaee me nan ho feɛ. Woamfa ngo ansra me tirim; nanso ɔbaa yi de ngo hwamhwam srasraa me nan ho.” Yesu hui sɛ ɔbaa no nneyɛe kyerɛ sɛ wanu ne ho paa wɔ ne brabɔne no ho. Enti ɔka toaa so sɛ: “Mese wo sɛ, ɛwom sɛ ne bɔne dɔɔso deɛ, nanso wɔde akyɛ no, ɛfiri sɛ ɔdɔɔ pii; nanso deɛ wɔde kakraa bi afiri no no dɔ kakraa bi.”—Luka 7:44-47.\nWei nkyerɛ sɛ na Yesu resosɔ ɔbrasɛe so. Mmom no, na ɔrekyerɛ sɛ obi yɛ bɔne a emu yɛ duru na akyiri yi ɔnu ne ho a, ɔte no ase. Sɛ saa onii no san ba Kristo nkyɛn a, ɔbɛnya ɔhome. Yesu kaa awerɛkyekyesɛm kyerɛɛ ɔbaa no sɛ: “Wɔde wo bɔne afiri wo. . . . Wo gyidie agye wo; fa asomdwoeɛ kɔ.” Hwɛ sɛnea ɔbaa yi ho bɛtɔ no.—Luka 7:48, 50.\nDɛn na anka ɛsɛ sɛ Simon yɛ de som Yesu hɔho a wanyɛ?\nDɛn na ɛkaa ɔbaa bi ma ɔkɔhwehwɛɛ Yesu?\nMfatoho bɛn na Yesu mae? Ɔkyerɛɛ mfatoho no mu sɛn?\nOnyankopɔn Betumi De Yɛn Bɔne Akyɛ Yɛn Anaa?\nOnyankopɔn de bɔne a emu yɛ duru mpo kyɛ anaa? Sɛ yɛpɛ sɛ Onyankopɔn ani sɔ yɛn a, dɛn na ɛsɛ sɛ yɛyɛ?\nOnyankopɔn yi ne yam de abɔnefo a wɔanu wɔn ho bɔne firi wɔn. Enti sɛ obi yɛ yɛn bɔne a, dɛn na ɛsɛ sɛ yɛn nso yɛyɛ. Adɛn nti na bɔne fafiri ho hia saa?


Twam Afahyɛ a Yesu Dii a na Ɔrenni Bio | Yesu Asetena\nWƆMAA YUDA ISKARRIOT SIKA SƐ ƆNYI YESU MMA\nASOMAFO MMIENU KƆYƐƐ TWAM NO HO NTOTOE\nBere a asomafo nnan no kɔbisaa Yesu asɛm wɔ Ngo Bepɔ no so no, ɔkyerɛɛ wɔn nea wɔde bɛhu sɛ waba n’Ahenni mu na wiase awiei abɛn.\nNisan da a ɛtɔ so 11 no, Yesu annya ne ho adagyew koraa. Ɛbɛyɛ sɛ bere a Yesu ne asomafo no nam kwan so rekɔ Betania akɔda no, Yesu ka kyerɛɛ wɔn sɛ: “Monim sɛ aka nnanu ama twam aduru, na wɔbɛyi onipa Ba no ama na wɔabɔ no asɛndua mu.”—Mateo 26:2.\nAde kyee Wukuda no, ɛbɛyɛ sɛ Yesu ankɔ baabiara; ɔne asomafo no nko ara na na ɛwɔ hɔ. Benada a etwaam no, ɔkaa nyamesom mpanimfoɔ no anim, na ɔmaa obiara huu wɔn suban. Enti na wɔrepɛ no akum no. Ɛno maa Nisan da a ɛtɔ so 12 no, Yesu anyi n’anim ankɔ nnipa mu. Ná ɔpɛ sɛ ɛkwan biara so ɔne asomafo no di Twam afahyɛ no Nisan da a ɛtɔ so 14.\nNanso asɔfo no ne mpanimfoɔ no deɛ, ɛnyɛ Twam bi na na wɔredwene ho. Wɔkɔhyiaam wɔ ɔsɔfo panin Kaiafa fie. Wɔkɔyɛɛ dɛn? ‘Wɔkɔbɔɔ pɔ sɛ wɔnam aniteɛ kwan so bɛkye Yesu na wɔaku no’ efisɛ na Yesu ama nkurɔfo ahu wɔn suban, enti na wɔn bo afu paa. Nanso na wɔbɛyɛ dɛn akum no? Wɔkaa sɛ: “Ɛnsɛ sɛ ɛyɛ afahyɛ no ase, na ɔmanfoɔ no anyɛ basabasa.” (Mateo 26:4, 5) Wɔhuu sɛ nnipa pii nni Yesu ho agorɔ, enti na wɔsuro.\nEmu hɔ ara na santann, obi bɛpuee nyamesom mpanimfoɔ no anim. Wɔnkɔhwɛ a, Yesu ankasa somafo Yuda Iskariot anim ni. Ná Satan de ahyɛ Yuda koma mu sɛ ɔnyi ne Wura mma. Enti Yuda bisaa asɔfo mpanimfoɔ no sɛ: “Ɛdeɛn na mobɛma me na mayi no ama mo?” (Mateo 26:15) Nea na wɔrepɛ atie ara ne no, enti “wɔpenee so sɛ wɔbɛma no dwetɛ sika.” (Luka 22:5) Wɔmaa no sɛn? Wɔkaa sɛ wɔbɛma no nnwetɛbena 30; saa na na wɔtɔn nkoa saa bere no. (Exodus 21:32) Ɛboɔ a nyamesom mpanimfoɔ no tuae no kyerɛ sɛ na wɔmfa Yesu nyɛ hwee. Ɛfiri saa bere no, Yuda fii ase “hwehwɛɛ hokwan a ɔde bɛyi no ama wɔn berɛ a nnipakuo bi nni hɔ.”—Luka 22:6.\nNá Nisan da a ɛtɔ so 13 bɛfiri ase Wukuda anwummere bɛyɛ nnɔnsia; saa anadwo no ka ho a, na Yesu ada Betania mpɛn nsia. Ɔda hɔ saa anadwo no a, na ɔnna hɔ bio, na ade kye nso a, ɛbɛyɛ Twam afahyɛ no ahoboaboa bere. Ɛsɛ sɛ wɔpɛ odwan bi, na sɛ Nisan da a ɛtɔ so 14 fi ase a, wɔakum no atoto. Ɛhe na wɔbɛdi Twam no, na hwan na ɔbɛyɛ ho ntotoe? Ɛno deɛ, na Yesu nka nkyerɛɛ wɔn. Enti na Yuda nnim na wakɔbɔ asɔfo mpanimfoɔ no amanneɛ.\nBere a Yesu ne n’asuafo no wɔ Betania no, ɛbɛyɛ sɛ ɔsomaa Petro ne Yohane Yawda awia sɛ: “Monkɔ na monkɔsiesie twam no mma yɛmmɛdi.” Wɔn nso bisaa Yesu sɛ: “Ɛhe na wopɛ sɛ yɛkɔsiesie?” Yesu ka kyerɛɛ wɔn sɛ: “Sɛ mohyɛn kuro no mu a, ɔbarima bi a ɔsõ ahina a nsuo wom bɛhyia mo. Monni n’akyi nkɔ fie a ɔbɛkɔ mu no mu. Na monka nkyerɛ efiewura no sɛ, ‘Ɔkyerɛkyerɛfoɔ no se wo sɛ: “Ɛhe na ahɔhodan a me ne m’asuafoɔ bɛdi twam afahyɛ wom no wɔ?”’ Na ɔbarima no bɛkyerɛ mo abansoro dan kɛseɛ bi a wɔahyehyɛ mu. Monyɛ ahosiesie no wɔ hɔ.”—Luka 22:8-12.\nYɛbɛtumi aka sɛ na efiewura no yɛ Yesu suani. Ebia na ɔtumi hu sɛ anhwɛ a Yesu bɛba abɛgye ne fie hɔ adi Twam no. Bere a asomafo mmienu no kɔduu Yerusalem no, nea Yesu ka kyerɛɛ wɔn no pɛpɛɛpɛ na wɔhui. Enti wɔhwehwɛɛ odwan a wɔde bɛdi Twam no, na wɔyɛɛ ɛho ntotoe a aka nyinaa. Nnipa a na wɔresiesie ama wɔn no yɛ 13; Yesu ne asomafo 12 no.\nDɛn na ɛbɛyɛ sɛ Yesu yɛɛ Wukuda, Nisan da a ɛtɔ so 12? Adɛn ntia?\nAdɛn nti na nyamesom mpanimfoɔ no hyiae? Yuda kɔɔ wɔn nkyɛn kɔyɛɛ dɛn?\nHwannom na Yesu somaa wɔn kɔɔ Yerusalem Yawda? Wɔkɔyɛɛ dɛn?


Dwuma A Honhom Kronkron Di De Ma Yehowa Atirimpɔw Ba Mu\nƆwɛn-Aban—Nea Adesua Nsɛm Wom | April 2010\nKENKAN WƆ Albanian American Sign Language Amharic Arabic Armenian (West) Bicol Bulgarian Cambodian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Croatian Czech Danish Dutch Efik English Estonian Finnish French Ga Georgian German Greek Greenlandic Haitian Creole Hiligaynon Hungarian Igbo Indonesian Italian Japanese Kikongo Kirghiz Korean Korean Sign Language Latvian Lingala Lithuanian Luo Macedonian Malagasy Malayalam Maya Mizo Moore Myanmar Norwegian Oromo Ossetian Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Russian Sign Language Samoan Sepedi Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tajiki Tatar Tetun Dili Thai Tsonga Tswana Turkish Twi Ukrainian Urdu Vietnamese\n“Asɛm a efi m’anom . . . [bewie] nea enti a mesomae no.”—YES. 55:11.\n1. Fa mfatoho kyerɛkyerɛ nsonsonoe a ɛwɔ nhyehyɛe ne atirimpɔw mu.\nFA NO sɛ mmarima baanu mu biara resiesie ne ho de kar atu kwan. Obiako kyerɛ ɔkwan pɔtee a ɔbɛfa so adu baabi a ɔrekɔ no. Ɔfoforo no nso nim baabi a ɔrekɔ no yiye, na ɔsan nim akwan foforo pii a obetumi afa so akodu baabi a ɔrekɔ no. Wasiesie ne ho sɛ sɛ biribi si mpofirim a ɔbɛfa ɔkwan foforo so akɔ. Ɔkwan bi so no, akwan soronko a mmarima baanu no mu biara fa so no ma yehu nsonsonoe a ɛwɔ nhyehyɛe ne atirimpɔw mu. Yebetumi de nhyehyɛe a obi yɛ atoto ɔkwan pɔtee a obi kyerɛ sɛ ɔbɛfa so ayɛ biribi ho, ɛnna atirimpɔw fa botae a obi wɔ a obetumi afa akwan foforo so adu ho ho.\n2, 3. (a) Dɛn na ɛka Yehowa atirimpɔw ho, na ɔkwan bɛn na ɔfaa so dii asɛm a ɛsɔree bere a Adam ne Hawa yɛɛ bɔne no ho dwuma? (b) Dɛn nti na ɛsɛ sɛ yehu ɔkwan a Yehowa fa so ma n’atirimpɔw ba mu?\n2 Sɛ Yehowa pɛ sɛ ɔyɛ biribi a, ɔnyɛ ho nhyehyɛe pɔtee bi, mmom no, ɔwɔ atirimpɔw a bere rekɔ so no, ɔma ɛba mu. (Efe. 3:11) Adwene a na ɔwɔ ma adesamma ne asase fi mfiase no ka saa atirimpɔw yi ho—ɛne sɛ ɔbɛdan yɛn asase yi paradise ma ayɛ baabi a nnipa a wɔyɛ pɛ betumi atena ase asomdwoe ne anigye mu daa. (Gen. 1:28) Bere a Adam ne Hawa yɛɛ bɔne no, Yehowa yɛɛ nea esii no ho biribi, na ɔtotoo nneɛma sɛnea ɛbɛyɛ a n’atirimpɔw bɛba mu. (Monkenkan Genesis 3:15.) Yehowa bɔɔ ne tirim sɛ ɔbɛma ne sɛnkyerɛnne kwan so ɔbea no awo ‘aseni,’ anaa Ɔbabarima a awiei koraa no ɔbɛsɛe Satan a ɔkɔfaa ɔhaw no bae no, na wayi ɔhaw a ɔde aba no nyinaa afi hɔ.—Heb. 2:14; 1 Yoh. 3:8.\n3 Tumi biara nni soro anaa asase so a ebetumi asiw Onyankopɔn atirimpɔw a ɛbɛbam no kwan. (Yes. 46:9-11) Dɛn nti na yebetumi aka saa? Nea enti a ɛte saa ne sɛ Yehowa honhom kronkron na ɛbɛma n’atirimpɔw aba mu. Saa honhom no a biribiara rentumi nsiw no kwan no ma yenya awerɛhyem sɛ Onyankopɔn atirimpɔw ‘bewie’ anaasɛ ɛbɛba mu ɔkwan biara so. (Yes. 55:10, 11) Ɛsɛ sɛ yehu ɔkwan a Onyankopɔn fa so ma n’atirimpɔw ba mu no yiye, na yɛbɔ yɛn bra ma ɛne no hyia. Nkwa a yebenya daakye no gyina Onyankopɔn atirimpɔw a ɛbɛba mu so. Afei nso, sɛ yehu sɛnea Yehowa de honhom kronkron yɛ adwuma a, ɛhyɛ yɛn gyidi den. Ɛnde, momma yensusuw dwuma a wɔde honhom no dii tete mmere mu, dwuma a wɔde redi nnɛ, ne dwuma a wɔde bedi daakye ama Yehowa atirimpɔw aba mu no ho.\nDwuma a Honhom Kronkron Dii Tete Mmere Mu\n4. Ɔkwan bɛn na Yehowa afa so ada n’atirimpɔw adi nkakrankakra?\n4 Yehowa yii n’atirimpɔw adi nkakrankakra wɔ bere a na wɔrekyerɛw Bible no mu. Mfiase no, na onii a ɔbɛyɛ Aseni no yɛ “ahintasɛm kronkron bi.” (1 Kor. 2:7) Mfe bɛyɛ 2,000 twaam ansa na Yehowa resan aka aseni bi ho asɛm bio. (Monkenkan Genesis 12:7; 22:15-18.) Yehowa hyɛɛ Abraham bɔ bi a na ebenya mmamu kɛse. Asɛm a ɛne “w’aseni so” no kyerɛ sɛ na Aseni no bɛyɛ onipa, na na obefi Abraham abusua mu. Yebetumi agye adi sɛ na Satan ani di aseni no ho nsɛm a wɔdaa no adi no akyi paa. Nea na Ɔtamfo no pɛ sɛ ɔyɛ ara ne sɛ ɔbɛsɛe Abraham abusua a na aseni no befi mu aba no, sɛnea ɛbɛyɛ a Onyankopɔn atirimpɔw remma mu. Nanso, na ɔrentumi nyɛ saa da efisɛ na Onyankopɔn honhom a aniwa nhu no reyɛ adwuma. Akwan bɛn so na na ɛreyɛ adwuma?\n5, 6. Ɔkwan bɛn so na Yehowa de ne honhom bɔɔ ankorankoro a wɔwɔ abusua a na Aseni no befi mu aba no ho ban?\n5 Yehowa de ne honhom bɔɔ ankorankoro a na wɔwɔ abusua a na Aseni no befi mu aba no ho ban. Yehowa ka kyerɛɛ Abram (Abraham) sɛ: “Meyɛ wo kyɛm.” (Gen. 15:1) Ná eyi nyɛ bɔhyɛ hunu bi. Sɛ nhwɛso no, susuw asɛm a esii bɛyɛ afe 1919 A.Y.B. mu, bere a Abraham ne Sara kɔtenaa Gerar bere tiaa bi no ho hwɛ. Esiane sɛ na Gerar hene Abimelek nnim sɛ Sara yɛ Abraham yere nti, ɔfaa Sara sɛ ɔreware no. So yebetumi aka sɛ na Satan hyɛ akyi a ɔrebɔ mmɔden sɛ ɔremma Sara nwo Abraham aseni no? Bible nka ho asɛm. Nea Bible ka ara ne sɛ Yehowa de ne ho gyee asɛm no mu. Yehowa bɔɔ Abimelek kɔkɔ wɔ dae mu sɛ ɔmmfa ne nsa nnka Sara.—Gen. 20:1-18.\n6 Ɛnyɛ saa bere yi nko na Yehowa bɔɔ wɔn ho ban. Yehowa gyee Abraham ne n’abusua mufo mpɛn pii. (Gen. 12:14-20; 14:13-20; 26:26-29) Enti, odwontofo no tumi ka faa Abraham ne n’asefo ho sɛ: “[Yehowa amma] onipa biara ansisi wɔn, na wɔn nti ɔkaa ahene anim. Ɔkae sɛ: ‘Mommfa mo nsa nnka me nkurɔfo a masra wɔn no, na m’adiyifo nso, monnyɛ wɔn bɔne.’”—Dw. 105:14, 15.\n7. Dɛn na Yehowa yɛ de bɔɔ Israel man no ho ban?\n7 Yehowa nam ne honhom so bɔɔ tete Israel man a ɛno mu na na wɔbɛwo Aseni a wɔhyɛɛ no ho bɔ no ho ban. Yehowa nam ne honhom so de ne Mmara maa Israelfo no, na ɛkoraa nokware som so, na ɛbɔɔ Yudafo no ho ban fii biribiara a na ɛbɛsɛe wɔne Yehowa ntam ne wɔn abrabɔ, na agu wɔn ho fĩ honam fam no ho. (Ex. 31:18; 2 Kor. 3:3) Wɔ Atemmufo no bere so no, Yehowa honhom maa nnipa bi ahoɔden ma wogyee Israel fii wɔn atamfo nsam. (Atem. 3:9, 10) Wɔ mfehaha pii ansa na wɔrewo Yesu a ɔno ne Abraham aseni no mu otitiriw no, ɛbɛyɛ sɛ honhom kronkron dii dwuma bi de bɔɔ Yerusalem, Betlehem, ne asɔrefie no ho ban, efisɛ na saa nkurow no ne asɔrefie no bedi dwuma bi ma nkɔmhyɛ ahorow a na ɛfa Yesu ho no aba mu.\n8. Dɛn na ɛkyerɛ sɛ honhom kronkron boaa Onyankopɔn Ba no tẽẽ wɔ n’asetena mu ne ne som adwuma mu?\n8 Honhom kronkron boaa Yesu tẽẽ wɔ n’asetena mu ne ne som adwuma mu. Honhom kronkron yɛɛ adwuma wɔ ɔbaabun Maria awotwaa mu, na ɛyɛɛ biribi a na wɔnyɛɛ bi da, na ɛno akyi nso wɔnyɛɛ bi bio. Ɛmaa ɔbea a ɔnyɛ pɛ nyinsɛn woo Ɔbabarima a ɔyɛ pɛ a na owu nni no so tumi. (Luka 1:26-31, 34, 35) Akyiri yi, honhom no bɔɔ akokoaa Yesu ho ban ma wanwu ɔpatuwu. (Mat. 2:7, 8, 12, 13) Bere a Yesu dii bɛyɛ mfe 30 no, Onyankopɔn de honhom kronkron sraa no de paw no sɛ ɔntena Dawid ahengua so, na ɔmaa no adwuma sɛ ɔnka asɛmpa no. (Luka 1:32, 33; 4:16-21) Honhom kronkron maa Yesu tumi ma ɔde yɛɛ anwonwade ahorow a ebi ne sɛ ɔsaa ayarefo yare, ɔmaa nnipadɔm aduan dii, na onyanee awufo. Ná saa ahoɔdenne no yɛ nneɛma a yebetumi ahwɛ kwan sɛ ɛbɛkɔ so wɔ Yesu nniso ase no ho mfonini.\n9, 10. (a) Dɛn na ɛkyerɛ sɛ na honhom kronkron wɔ Yesu asuafo a wɔtenaa ase wɔ afeha a edi kan no mu no so? (b) Biribi foforo a ɛfa ɔkwan a na Yehowa bɛfa so ama n’atirimpɔw aba mu ho bɛn na wɔdaa no adi wɔ afeha a edi kan Y.B. mu?\n9 Efi Pentekoste afe 33 Y.B. mu no, Yehowa de ne honhom sraa Abraham aseni no fã a wɔto so abien no, na na wɔn mu pii nyɛ Abraham asefo ankasa. (Rom. 8:15-17; Gal. 3:29) Wohuu adanse a ɛkyerɛ sɛ na honhom kronkron wɔ Yesu asuafo a wɔtenaa ase wɔ afeha a edi kan mu no so, na ɛma wotumi de nsi kaa asɛm no, na ɛma wonyaa tumi de yɛɛ anwonwade nso. (Aso. 1:8; 2:1-4; 1 Kor. 12:7-11) Esiane sɛ wonyaa honhom akyɛde a wɔde yɛɛ anwonwade nti, honhom kronkron ma wohuu biribi foforo faa ɔkwan a na Yehowa bɛfa so ama n’atirimpɔw aba mu ho. Ná Yehowa mpɛ sɛ nkurɔfo fa ɔkwan dedaw a na wɔahyehyɛ a wɔfa so som no wɔ Yerusalem asɔrefie no mu no so som no bio. Afei de, na wadan n’ani aba Kristofo asafo a na wɔahyehyɛ no foforo no so. Efi saa bere no, saa Kristofo a wɔasra wɔn asafo no na Yehowa de redi n’atirimpɔw ho dwuma.\n10 Afoforo ho ban a Yehowa bɔe, tumi a ɔde maa wɔn, ne sra a ɔsraa wɔn—eyinom nyinaa yɛ akwan kakraa bi a Yehowa faa so de honhom kronkron dii dwuma bere a na wɔrekyerɛw Bible no, na ɔyɛɛ saa sɛnea ɛbɛyɛ a n’atirimpɔw bɛba mu. Na yɛn bere yi so nso ɛ? Ɔkwan bɛn so na Yehowa de ne honhom reboa ma n’atirimpɔw aba mu nnɛ? Ɛsɛ sɛ yehu efisɛ yɛpɛ sɛ yɛde akwankyerɛ a honhom no de ma yɛn no yɛ adwuma. Ɛnde, momma yensusuw akwan a Yehowa nam so de ne honhom no redi dwuma nnɛ no mu anan ho nhwɛ.\nDwuma a Honhom Kronkron Redi Nnɛ\n11. Dɛn na ɛkyerɛ sɛ honhom kronkron yɛ tumi a ɛboa Onyankopɔn nkurɔfo ma wɔn ho tew, na dɛn na wubetumi ayɛ de akyerɛ sɛ worema honhom no akyerɛ wo kwan?\n11 Nea edi kan, honhom kronkron boa Onyankopɔn nkurɔfo ma wɔn ho tew. Ɛsɛ sɛ wɔn a wɔyɛ Yehowa apɛde a wobenya n’atirimpɔw so mfaso no ma wɔn abrabɔ ho tew. (Monkenkan 1 Korintofo 6:9-11.) Wɔn a wɔabɛyɛ nokware Kristofo no bi wɔ hɔ a na anka wɔde wɔn ho hyɛ ɔbrasɛe te sɛ aguamammɔ, awaresɛe, ne mmarima a wɔne mmarima da mu. Ebetumi aba sɛ na akɔnnɔ a ɛma nnipa yɛ bɔne no agye ntini paa wɔ wɔn mu. (Yak. 1:14, 15) Nanso, “wɔaguare” saafo no “kama,” a nea ɛkyerɛ ne sɛ, wɔayɛ nsakrae ahorow a ɛho hia a ɛbɛma wɔasɔ Onyankopɔn ani. Dɛn na ɛboa obi a ɔdɔ Onyankopɔn ma otumi ko tia akɔnnɔ a ɛbɛma wayɛ bɔne? Sɛnea 1 Korintofo 6:11 kyerɛ no, ɛyɛ “yɛn Nyankopɔn honhom.” Sɛ wokɔ so bɔ bra a ɛho tew a, woda no adi sɛ worema saa honhom no akyerɛ wo kwan wɔ biribiara a woyɛ wɔ w’asetena mu no mu.\n12. (a) Sɛnea Hesekiel anisoadehu no kyerɛ no, ɔkwan bɛn so na Yehowa kyerɛ n’ahyehyɛde no kwan? (b) Dɛn na wubetumi ayɛ de akyerɛ sɛ worema honhom no akyerɛ wo kwan?\n12 Nea ɛto so abien, Yehowa de ne honhom no rekyerɛ n’ahyehyɛde no kwan ma ɛkɔ baabi a ɔpɛ sɛ ɛkɔ. Wɔ anisoadehu a Hesekiel nyae mu no, wɔde ɔsoro nteaseɛnam a ɛrekɔ n’anim a biribiara ntumi nsiw no kwan a ɛma Yehowa atirimpɔw ba mu no yɛɛ Yehowa ahyehyɛde no fã a ɛwɔ soro no ho mfonini. Dɛn na ɛma teaseɛnam no de n’ani kyerɛ baabi a ɛsɛ sɛ ɛkɔ? Ɛyɛ honhom kronkron. (Hes. 1:20, 21) Momma yɛnkae sɛ Yehowa ahyehyɛde no wɔ afã abien, ɔfã biako wɔ soro, ɛnna ɔfã biako nso wɔ asase so. Sɛ honhom kronkron na ɛkyerɛ ɔfã a ɛwɔ soro no kwan a, ɛnde na ɛno ara na ɛkyerɛ ɔfã a ɛwɔ asase so no nso kwan. Sɛ woyɛ osetie na wudi akwankyerɛ a wunya fi Onyankopɔn ahyehyɛde no fã a ɛwɔ asase so no akyi a, woda no adi sɛ wo ne Yehowa ɔsoro teaseɛnam no renantew, na worema ne honhom kronkron no akyerɛ wo kwan.—Heb. 13:17.\n13, 14. (a) Henanom na wɔyɛ “awo ntoatoaso yi” a Yesu kaa ho asɛm no? (b) Ma nhwɛso bi a ɛkyerɛ sɛ honhom kronkron reboa ma yɛate Bible mu nokware ase. (Hwɛ adaka a ɛne “So Wunim Bible mu Nokware a Yɛanya no Nnɛ No?”)\n13 Nea ɛto so abiɛsa, honhom kronkron boa ma yɛte Bible mu nokware no ase. (Mmeb. 4:18) Efi bere tenten na “akoa nokwafo ne ɔbadwemma” no de Ɔwɛn-Aban nsɛmma nhoma no adi dwuma de ada Bible mu nokware no adi nkakrankakra. (Mat. 24:45) Sɛ nhwɛso no, susuw ntease a yɛanya wɔ wɔn a wɔyɛ “awo ntoatoaso yi” a Yesu kaa ho asɛm no ho hwɛ. (Monkenkan Mateo 24:32-34.) Awo ntoatoaso bɛn na na Yesu reka ho asɛm no? Asɛm a ɛne “Kristo Mmae—Wote Ase Dɛn?” no kyerɛkyerɛɛ mu sɛ na Yesu reka n’asuafo a na ɛrenkyɛ na wɔde honhom kronkron asra wɔn no ho asɛm, na ɛnyɛ abɔnefo ho asɛm na na ɔreka. * Ná Yesu akyidifo a wɔasra wɔn a wɔtenaa ase wɔ afeha a edi kan no mu ne wɔn a wɔwɔ hɔ wɔ yɛn bere yi so behu sɛnkyerɛnne a ɛne sɛ Yesu ‘abɛn apon ano’ no, na wɔasan ate ase.\n14 Yɛte saa nkyerɛkyerɛmu yi ase dɛn? Ɛwom sɛ yɛrentumi mmu akontaa nhu “awo ntoatoaso yi” tenten pɛpɛɛpɛ de, nanso ɛyɛ papa sɛ yɛma nneɛma bi a ɛfa asɛmfua a ɛne “awo ntoatoaso” ho no tena yɛn adwenem: Ɛtaa fa nnipa a ɛsono mfe a wɔadi a wɔtena ase wɔ bere koro mu te sɛ obi ne ne ba ne ne banana ho; ɛnyɛ bere tenteenten pii; na ɛwɔ awiei. (Ex. 1:6) Ɛnde yɛbɛte asɛm a Yesu kaa faa “awo ntoatoaso yi” ho no ase dɛn? Ɛda adi sɛ nea na Yesu rekyerɛ ne sɛ ansa na wɔn a wɔasra wɔn a na wɔwɔ asase so a wohui sɛ sɛnkyerɛnne no refi ase ada adi wɔ afe 1914 mu no bɛsã afi asase so no, afoforo a wɔasra wɔn bɛba abɛto wɔn ne wɔn abɔ, na wɔn a wɔbɛba abɛto wɔn a wɔasra wɔn a wohuu sɛnkyerɛnne no mfiase no behu ahohiahia kɛse no mfiase. Saa awo ntoatoaso no wɔ mfiase, na akyinnye biara nni ho sɛ ɛbɛba awiei nso. Sɛnkyerɛnne no afã ahorow a ɛrenya mmamu no ma ɛda adi pefee sɛ ahohiahia kɛse no abɛn. Sɛ woma w’ani da hɔ na wokɔ so wɛn a, woda no adi sɛ wote nsakrae a aba wɔ ntease a yɛanya wɔ Bible mu nokware mu no ase, na woama honhom kronkron rekyerɛ wo kwan.—Marko 13:37.\n15. Dɛn na ɛkyerɛ sɛ honhom kronkron na ɛma yenya tumi de ka asɛmpa no?\n15 Nea ɛto so anan, honhom kronkron ma yenya tumi de ka asɛmpa no. (Aso. 1:8) Sɛ ɛnyɛ honhom kronkron a, dɛn bio na yebetumi aka sɛ ama yɛatumi aka asɛm no wɔ wiase nyinaa? Susuw ho hwɛ. Ebia woka wɔn a wɔfɛre ade paa anaa wosuro ade ho ma enti bere bi wokae sɛ, ‘Merentumi nyɛ afie afie asɛnka adwuma no bi da!’ Nanso, seesei wode nsi reyɛ saa adwuma no bi. * Yehowa Adansefo anokwafo pii akɔ so aka asɛm no bere a wohyia ɔsɔretia anaa ɔtaa. Onyankopɔn honhom kronkron nkutoo na ebetumi ama yɛanya tumi de adi ɔhaw a emu yɛ den so na yɛayɛ nneɛma a yɛrentumi mfa yɛn ankasa ahoɔden nyɛ da. (Mika 3:8; Mat. 17:20) Sɛ woyɛ nea w’ahoɔden betumi nyinaa de ka asɛm no a, woda no adi sɛ worema saa honhom no akyerɛ wo kwan.\nDwuma a Honhom Kronkron Bedi Daakye\n16. Dɛn nti na yebetumi anya ahotoso sɛ Yehowa bɛbɔ ne nkurɔfo ho ban wɔ ahohiahia kɛse no mu?\n16 Daakye, Yehowa de ne honhom kronkron bedi dwuma anwonwakwan so de ama n’atirimpɔw aba mu. Nea edi kan, ma yensusuw sɛnea ɔbɛbɔ yɛn ho ban no ho nhwɛ. Sɛnea yɛahu no, Yehowa de ne honhom bɔɔ ankorankoro bi ne Israel ɔman mũ no nyinaa ho ban. Enti, ɛsɛ sɛ yegye di paa sɛ ɔde honhom koro no ara a ano yɛ den no bɛbɔ ne nkurɔfo ho ban wɔ ahohiahia kɛse a ɛreba no mu. Ɛho nhia sɛ yɛde yɛn adwene bu ɔkwan pɔtee a Yehowa bɛfa so ahwɛ yɛn saa bere no. Mmom no, yebetumi de ahotoso ahwɛ daakye kwan efisɛ yenim sɛ Yehowa renyi n’ani mfi wɔn a wɔdɔ no no so da, na saa ara nso na ne honhom kronkron betumi abɔ wɔn ho ban wɔ baabiara a wɔwɔ.—2 Be. 16:9; Dw. 139:7-12.\n17. Ɔkwan bɛn so na Yehowa de ne honhom kronkron bedi dwuma wɔ wiase foforo no mu?\n17 Ɔkwan bɛn so na Yehowa de ne honhom kronkron bedi dwuma wɔ wiase foforo a ɛreba no mu? Saa honhom no na wɔde bɛkyerɛw nhoma mmobɔwee foforo a wobebuebue mu saa bere no. (Adi. 20:12) Nsɛm bɛn na wɔbɛkyerɛw wɔ nhoma mmobɔwee no mu? Ɛda adi sɛ, ɛbɛyɛ nneɛma a Yehowa bɛhwehwɛ sɛ yɛyɛ wɔ mfirihyia apem no mu. So wode anigye rehwɛ kwan sɛ wobɛhwehwɛ nsɛm a ɛwɔ saa nhoma mmobɔwee no mu no? Yɛde anigye rehwɛ saa wiase foforo no kwan. Yɛrentumi mfa yɛn adwene mmu sɛnea asetena bɛyɛ wɔ saa anigye bere no mu, bere a Yehowa de honhom kronkron bɛma n’atirimpɔw a ɛfa asase ne adesamma a wɔte so ho aba mu no.\n18. Dɛn na woasi wo bo denneennen sɛ wobɛyɛ?\n18 Mommma yɛn werɛ mmfi da sɛ Yehowa atirimpɔw a ɛbam nkakrankakra no bɛba mu ɔkwan biara so, efisɛ ɔde ne honhom kronkron a ɛno ne tumi a ano yɛ den sen biara wɔ amansan yi mu no na ebedi ho dwuma. Saa atirimpɔw no fa wo ho. Enti, si wo bo denneennen sɛ wobɛsrɛ Yehowa sɛ ɔmfa ne honhom mma wo na ɛnkyerɛ wo kwan. (Luka 11:13) Sɛ woyɛ saa a, wubetumi anya anidaso sɛ wobɛtena ase sɛnea Yehowa bɔɔ ne tirim sɛ nnipa ntena ase daa wɔ Paradise asase so no.\n^ nky. 13 Hwɛ February 15, 2008, Ɔwɛn-Aban, kratafa 21-25.\n^ nky. 15 Sɛ wopɛ sɛ wuhu obi a na ɔfɛre ade paa a odii so na ɔbɛyɛɛ obi a ɔde nsi yɛ asɛnka adwuma no ho asɛm a, hwɛ September 15, 1993, Ɔwɛn-Aban, kratafa 19.\n• Akwan bɛn so na Yehowa de ne honhom kronkron dii dwuma wɔ bere a na wɔrekyerɛw Bible no mu sɛnea ɛbɛyɛ a n’atirimpɔw bɛba mu?\n• Ɔkwan bɛn so na Yehowa de ne honhom redi dwuma nnɛ?\n• Ɔkwan bɛn so na Yehowa de ne honhom bedi dwuma daakye ama n’atirimpɔw aba mu koraa?\n[Adaka wɔ kratafa 10]\nSo Wunim Bible mu Nokware a Yɛanya no Nnɛ No?\nYehowa kɔ so ma ne nkurɔfo te Bible mu nokware ase. Nsakrae a wɔayɛ a wɔatintim wɔ Ɔwɛn-Aban mu no bi ne dɛn?\n▪ Sɛnea obi nyin bɛyɛ Kristo suani ho adepa bɛn na Yesu mfatoho a ɛfa mmɔkaw ho no kyerɛkyerɛɛ mu? (Mat. 13:33)—July 15, 2008, kratafa 19-20.\n▪ Bere bɛn na frɛ a wɔfrɛ Kristofo ma wokonya ɔsoro anidaso no ba awiei?—May 1, 2007, kratafa 30-31.\n▪ Yehowa a yɛbɛsom no ‘honhom mu’ no kyerɛ dɛn? (Yoh. 4:24)—July 15, 2002, kratafa 15.\n▪ Abangua anaa adiwo bɛn na nnipakuw kɛse no som wɔ hɔ? (Adi. 7:15)—May 1, 2002, kratafa 30-31.\n▪ Bere bɛn na wɔpaapae nguan ne mpapo anaa mmirekyi no mu? (Mat. 25:31-33)—October 15, 1995, kratafa 18-28.\nShare Share Dwuma A Honhom Kronkron Di De Ma Yehowa Atirimpɔw Ba Mu\nw10 4/15 kr. 7-11\nMmofra—Momma Ɔpɛ A Mowɔ Sɛ Mobɛsom Yehowa No Mu Nyɛ Den\nSo Woma Yehowa Bisa Wo Nsɛm?\nSɔhwɛ A Yɛafa Mu No Ama Yehowa Mu Ahotoso A Yɛwɔ Mu Ayɛ Den\nMmfa W’aniwa Nnhwɛ Ahuhude!\nSo Woredi Kristo Akyi Koraa?\nYehowa Mpɛ Sɛ Wupira\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM April 2010\nShare Share ƆWƐN-ABAN—NEA ADESUA NSƐM WOM April 2010\nƆWƐN-ABAN—NEA ADESUA NSƐM WOM April 2010


Asetenam Nsɛm: Yehowa Nnii Me Huammɔ Da! | Erika Nöhrer Bright\nKENKAN WƆ Afrikaans Albanian Alur Amharic Amis Arabic Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nYehowa Nnii Me Huammɔ Da!\nErika Nöhrer Bright Anom Asɛm\nBere bi, Adolf Hitler maa ɔkasa bi; owiei no, woyii mmeawa nnan sɛ wɔmfa nhwiren nkɔma no, na na meka ho. Ɛbaa no sɛn na wɔde me kaa ho? Ná me papa di akoten wɔ Nasi amanyɔkuw no mu. Afei nso, na ɔyɛ drɔbani. Ɔno na na ɔka ɔpanyin a ɔda Nasi amanyɔkuw no nkorabata a ɛwɔ yɛn mpɔtam ano no kar. Ná me maame yɛ Katolekni mapa, na na ɔpɛ sɛ meyɛ Roman sista. Nea na me maame ne me papa pɛ sɛ meyɛ no, manyɛ emu biara. Mannɔm Nasi kuw no, saa ara nso na manyɛ Roman sista. Ma menka nea enti a manyɛ saa nkyerɛ wo.\nme wɔ Graz, Austria. Midii mfe nson no, wɔde me kɔɔ sukuu bi sɛ wɔnkyerɛkyerɛ me nyamesom. Nanso, aguamammɔ a na ɛrekɔ so wɔ asɔfo no ne Roman sistafo no ntam no maa me ho dwiriw me papaapa. Enti, manni afe baako mpo wɔ hɔ na me maame yii me fii hɔ.\nYɛn abusua no ne Paapa a ɔhyɛ sogyafo atade\nAkyiri yi, mekɔɔ sukuu a sukuufo no da hɔ. Anadwo bi, na wɔretoto topae a ɛnyɛ agorɔ koraa wɔ Graz, enti Paapa bɛfaa me fii hɔ sɛnea ɛbɛyɛ a ebi renka me. Yɛkɔbɔɔ yɛn ho aguaa wɔ Schladming kurom. Yekoduu hɔ a yetwaa ɛtwene bi ara pɛ na wɔtow topae bubuu no. Bere foforo nso, na wimhyɛn nenam wim a na aba fam pa ara. Nkurɔfo a na wɔwom no totow atuo guu me ne me nanabea so wɔ yɛn mfikyiri. Bere a ɔko no baa awiei no, yehui sɛ asɔre no ne aban no nyinaa adi yɛn huammɔ.\nMIHUI SƐ YEHOWA REMMA YƐN NSA NSI FAM DA\nAfe 1950 no, Yehowa Dansefo bi ne me maame fii ase bɔɔ Bible mu nkɔmmɔ. Ɛyɛ a na mitie nkɔmmɔ no bi, na ɛtɔ da mpo a, na me ne Maame kɔ asafo nhyiam. Maame behui sɛ Yehowa Adansefo som ne nokware no, enti ɔbɔɔ asu afe 1952.\nSaa bere no, asafo a ɛwɔ hɔ no, na mihu no sɛ ɛyɛ mmerewa kuw bi. Nanso, akyiri yi, yɛkɔsraa asafo bi, na na mmabun pii wom; mihui sɛ asafo no nyɛ mmerewa kuw bi koraa! Bere a yɛsan kɔɔ Graz no, mifii ase kɔɔ asafo nhyiam no nyinaa. Ankyɛ koraa na me nso mihui sɛ nea meresua no ne nokware no. Afei nso, mibehui sɛ Yehowa yɛ Onyankopɔn a ɔmma n’asomfo nsa nsi fam da. Tebea bi wɔ hɔ a, yɛkɔ mu a, ɛyɛ a yɛte nka sɛ aka yɛn nko ara, nanso Yehowa boa yɛn.—Dw. 3:5, 6.\nNá mepɛ sɛ meka nokware no ho asɛm kyerɛ afoforo. Me nuanom na midii kan kaa bi kyerɛɛ wɔn. Ná me nuabeanom mpanyimfo nnan yɛ sukuu akyerɛkyerɛfo wɔ baabi. Nanso mekɔsraa wɔn mu biara wɔ akuraa a wɔkyerɛ ade no ase, na mehyɛɛ wɔn nkuran sɛ wonsua Bible. Ewiee ase no, me nuanom nyinaa suaa Bible, na wɔbɛyɛɛ Yehowa Adansefo.\nMifii asɛnka ase no, nnawɔtwe a ɛto so mmienu no, mihyiaa ɔbea bi a na wadi mfe 30 ne akyiri. Me ne no fii ase suaa Bible, na onyaa nkɔso bɔɔ asu. Akyiri yi, ne kunu ne ne mmabarima mmienu nso bɔɔ asu. Adesua a me ne wɔn yɛe no hyɛɛ me gyidi den pa ara. Adɛn ntia? Ná obiara ne me nhyɛɛ da nsuaa Bible da. Bere biara a na me ne obi bɛkɔ akosua ade no, na midi kan sua no yiye ansa na makɔ. Meyɛɛ saa sɛnea ɛbɛyɛ a mɛkyerɛkyerɛ me ho ansa na matumi akyerɛkyerɛ me suani! Ɛno boaa me pa ara ma metee nokware no ase yiye. April 1954 no, mebɔɔ asu de kyerɛe sɛ mahyira me ho so ama Yehowa.\n“WƆTAA YƐN, NANSO WƆMPOO YƐN”\nAfe 1955 no, mekɔɔ amanaman ntam nhyiam wɔ Germany, France, ne England. Mihyiaa Albert Schroeder wɔ London. Ná ɔkyerɛ ade wɔ Gilead Bible Sukuu, na akyiri yi ɔbɛkaa Akwankyerɛ Kuw no ho. Yɛkɔɔ Britain Tete Nneɛma Akorae kɔhwɛɛ hɔ, na Onua Schroeder de tete Bible nsaano nkyerɛwee bi kyerɛɛ yɛn. Ná Onyankopɔn din a wɔde Hebri nkyerɛwde akyerɛw wɔ nkyerɛwee no mu, na ɔma yehuu mfaso a ɛwɔ so. Wei ma medɔɔ Yehowa kɛse na m’ani gyee nokware no ho yiye. Ɛma misii m’adwene pi pa ara sɛ mɛka nokware a ɛwɔ Onyankopɔn Asɛm mu no akyerɛ nkurɔfo.\nOnuawa a me ne no yɛɛ akwampae adwuma no (nifa), yɛyɛ akwampaefo titiriw wɔ Mistelbach, Austria\nMifii ase yɛɛ daa akwampae adwuma January 1, 1956. Abosome nnan akyi no, wɔpaw me sɛ ɔkwampaefo titiriw wɔ Austria. Mekɔyɛɛ ɔsom adwuma no wɔ Mistelbach. Saa bere no, na Adansefo biara nni kurow no mu. Mihyiaa ɔhaw bi wɔ hɔ. Ɔkwampaefo a na ɔka me ho no, na ɛsono ɔno ɛnna ɛsono me koraa. Ná mereyɛ adi mfe 19, na na mifi kurow kɛse mu; na ɔno nso adi mfe 25, na na ofi akuraase. Ná mepɛ anɔpa nna, nanso ɔno deɛ na ɔsɔre ntɛm pa ara. Ɛyɛ a menna ntɛm, nanso ɔno deɛ, ɛreyɛ ara ni na wakɔda. Ne nyinaa mu no, yɛde Bible afotu yɛɛ adwuma, na obiara tumi tee ne yɔnko ase; yetumi boom yɛɛ akwampae adwuma no.\nNokwasɛm ne sɛ, yehyiaa ɔhaw akɛse foforo. Yehyiaa ɔtaa bi mpo, nanso ‘wɔampo yɛn.’ (2 Kor. 4:7-9) Bere bi a yɛkɔkaa asɛmpa no wɔ akuraa bi ase no, akuraa no asefo gyaa wɔn nkraman sɛ wɔmmɛwe yɛn. Prɛko pɛ, nea yehui ara ne sɛ, nkraman akɛse bi abetwa yɛn ho ahyia rebobom anwen wɔn se rekyerɛ yɛn. Yesusoo yɛn nsa, na mebɔɔ mpae sɛ, “Yehowa, yɛsrɛ wo, sɛ nkraman no tow hyɛ yɛn so a, ma yenwu ntɛm!” Nkraman no bae araa beduu baabi a yɛteɛ yɛn nsa mpo a ɛbɛka wɔn, afei wogyinae, wohim wɔn dua, na wɔsan wɔn akyi. Yehui sɛ Yehowa na ɔbɔɔ yɛn ho ban. Ɛno akyi no, yɛkaa asɛmpa no wɔ akuraa no ase baabiara. Anigyesɛm ne sɛ, akuraa no asefo tiee asɛm no pa ara. Ɛbɛyɛ sɛ ɛyɛɛ wɔn nwonwa sɛ nkraman no anyɛ yɛn hwee, anaasɛ nkraman no ahunahuna nyinaa akyi no, yɛkɔɔ so kaa asɛmpa no a yɛampa abaw. Akyiri yi, wɔn mu bi bɛyɛɛ Adansefo.\nBiribi foforo nso sii a na ɛyɛ hu. Da bi a yɛn fiewura baa fie no, na wawe nsa abow. Ɔkaa sɛ obekum yɛn, efisɛ yɛrehaw mpɔtam hɔfo. Ne yere yɛe sɛ obedwudwo ne bo, nanso ankosi hwee. Ná yɛwɔ yɛn dan mu wɔ abansoro no so, na yɛtee nea na ɛrekɔ so nyinaa. Ntɛm ara na yɛde nkongua sisii yɛn pon akyi, na yefii ase boaboaa yɛn nneɛma ano guu yɛn nnaka mu. Bere a yebuee pon no, yehui sɛ yɛn fiewura no aba abansoro no so, na okura sekan kɛse bi. Enti yɛde yɛn nneɛma nyinaa guan faa afikyiri pon no mu kɔfaa mfikyifuw kwan no so kɔe; yɛansan amma hɔ bio.\nYɛkɔɔ ahɔhogyebea bi kɔhwehwɛɛ dan. Nea ɛbae ne sɛ, yɛtenaa hɔ bɛyɛ afe baako, na ɛboaa asɛnka adwuma no pa ara. Ɛboae sɛn? Ná ahɔhogyebea no wɔ kurow no mfinimfini, na na yɛn Bible asuafo no bi pɛ sɛ wɔba hɔ besua ade. Ankyɛ koraa na yefii ase yɛɛ nhoma mu adesua ne Ɔwɛn-Aban Adesua nnawɔtwe biara wɔ yɛn dan mu wɔ ahɔhogyebea hɔ. Nnipa bɛyɛ 15 na na wɔba.\nYɛtenaa Mistelbach bɛboro afe baako. Ɛno akyi no, wɔde me kɔɔ Feldbach, ɛwɔ Graz anafo fam apuei. Minyaa ɔkwampaefo foforo a me ne no yɛɛ ɔsom adwuma no; ɛhɔ nso, na asafo nni hɔ. Ná yɛte dan ketewaa bi mu wɔ abansoro dan a ɛtoa so mmienu so. Ná dan no yɛ nnuadan. Ná ntokuru deda nnua no ntam, enti na mframa bɔ fa mu ma ɛyɛ dede. Yɛyɛe sɛ yɛde atesɛm nkrataa betuatua ntokuru no. Nsu nso, na yɛsaw fi abura mu. Nanso, yɛn brɛ anyɛ kwa. Abosome kakraa bi ntam no, yɛtew adesua kuw wɔ hɔ. Ewiee ase no, abusua bi a yɛne wɔn suaa ade mufo bɛyɛ 30 baa nokware no mu!\nOsuahu a ɛtete saa ama manya anisɔ kɛse sɛ Yehowa remma wɔn a wɔde Ahenni nneɛma di kan no nsa rensi fam da. Sɛ ɛba mpo sɛ nnipa rentumi mmoa yɛn a, Yehowa deɛ, ɔwɔ hɔ ma yɛn daa.—Dw. 121:1-3.\nONYANKOPƆN DE NE “TRENEE NSA NIFA” SOO ME MU\nAfe 1958 no, na yɛrebɛyɛ amanaman ntam nhyiam wɔ New York City, wɔ Yankee Stadium ne Polo Grounds. Mibisaa kwan sɛ mɛkɔ bi, na baa dwumadibea a ɛwɔ Austria no bisaa me sɛ, m’ani begye ho sɛ mɛkɔ Gilead Sukuu adesuakuw a ɛto so 32 no bi anaa. Hokwan a ɛte sei deɛ, ɛbɛyɛ dɛn na maka sɛ mempɛ? Ntɛm ara na mekaa sɛ, “Mɛkɔ!”\nYɛwɔ Gilead no, na mete Martin Poetzinger nkyɛn wɔ adesua dan mu. Ná wɔahyɛ no aniɛyaa pii wɔ Nasi nneduaban mu. Ɔno nso, akyiri yi, ɔbɛyɛɛ Akwankyerɛ Kuw no muni. Sɛ yɛresua ade a, ɛtɔ da a, na Martin ka gu m’asom sɛ, “Erika, wei kyerɛ sɛn wɔ German kasa mu?”\nYesuaa ade abosome bi no, Nathan Knorr kyerɛɛ mmeae a wɔde yɛn bɛkɔ. Wɔde me kɔɔ Paraguay. Esiane sɛ na minyinii nti, na ehia sɛ me papa ma kwan ansa na matumi akɔ saa ɔman no mu. Bere a me papa maa kwan no, miduu Paraguay March 1959. Wɔde me kɔɔ asɛmpatrɛwfo fie wɔ Asunción, na wɔmaa me ɔsɛmpatrɛwfo bi a me ne no bɛyɛ ɔsom adwuma no.\nAnkyɛ na mihyiaa Walter Bright. Ná ɔyɛ ɔsɛmpatrɛwfo; owiee Gilead Sukuu adesuakuw a ɛto so 30. Bere bi akyi no, yɛwaree. Ná wei betumi ama yɛabom agyina ɔhaw biara a yebehyia wɔ yɛn asetena mu ano. Bere biara a na yebehyia ɔhaw bi a emu yɛ den no, na yɛkenkan Yehowa bɔhyɛ a ɛwɔ Yesaia 41:10 no. Yehowa ka wɔ hɔ sɛ: “Nsuro efisɛ meka wo ho. Mma w’ani nnyɛ wo totɔtotɔ, na mene wo Nyankopɔn. Mɛhyɛ wo den.” Wei ma yenyaa awerɛhyem sɛ, bere tenten a yɛbɛyere yɛn ho adi Onyankopɔn nokware na yɛde n’Ahenni adi kan no, ɔrenni yɛn huammɔ da.\nBere bi akyi no, wɔde yɛn kɔɔ baabi a ɛbɛn Brazil hye so. Ná yɛte asɛmpatrɛwfo fie; na dan no nni ahoɔden. Nanso asɔfo a wɔwɔ hɔ no maa mmabun totow abo guu so. Walter ne polisifo panyin a ɔwɔ hɔ no fii ase suaa Bible saa bere no. Polisifo panyin no hwɛ ma wɔwɛn yɛn fie no nnawɔtwe baako, na wɔn a wɔtaa yɛn no anhaw yɛn bio. Ɛno akyi bere tiaa bi no, wɔma yetwaa hye no kɔtenaa Brazil afã hɔ. Ná ɛhɔ dan no ye pa ara. Wei boaa yɛn yiye, efisɛ na yetumi yɛ asafo nhyiam wɔ Paraguay ne Brazil nyinaa. Ansa na yɛrefi hɔ no, na wɔatew asafo nketewa mmienu wɔ hɔ.\nMe ne me kunu Walter, bere a na yɛreyɛ asɛmpatrɛw adwuma wɔ Asunción, Paraguay\nYEHOWA AKƆ SO AKURAKURA ME\nNá dɔkotafo a wɔhwɛ me aka akyerɛ me sɛ merentumi nwo da. Enti afe 1962 no, bere a yehui sɛ manyinsɛn no, ɛyɛɛ yɛn nwonwa pa ara! Awiei koraa no, yɛkɔtenaa baabi a ɛbɛn Walter abusuafo wɔ Hollywood, Florida. Esiane sɛ na me ne Walter rehwɛ yɛn abusua nti, mfe pii twaam a yɛantumi anyɛ akwampae adwuma. Nanso, yɛkɔɔ so de Ahenni nneɛma dii kan.—Mat. 6:33.\nBere a yeduu Florida November 1962 no, ɛyɛɛ yɛn nwonwa sɛ yehui sɛ na kurom hɔfo ani nnye ho sɛ aborɔfo ne abibifo behyia faako ayɛ wɔn nhyiam. Asɛnka nso, na ɛsono baabi a aborɔfo kɔ, ɛnna ɛsono baabi a abibifo nso kɔ. Nanso Yehowa nyiyi nnipa mu. Ankyɛ koraa na wɔmaa kwan sɛ aborɔfo ne abibifo betumi abom ayɛ asafo nhyiam ahorow. Ɛbɛdaa adi sɛ Yehowa nsa wɔ saa nhyehyɛe yi mu, efisɛ seesei asafo pii wɔ mpɔtam hɔ.\nAwerɛhosɛm ne sɛ, kokoram tɔɔ Walter tirim ma owui afe 2015. Ná ɔyɛ okunu pa; okurakuraa me mfe 55. Ná ɔdɔ Yehowa, na ɔboaa anuanom bebree. Mehwɛ kwan sɛ mɛsan ahu no bio wɔ owusɔre mu; ɔbɛba no na wanya apɔwmuden.—Aso. 24:15.\nM’ani sɔ sɛ mayɛ bere nyinaa som adwuma no bɛboro mfe 40 ni; manya anigye ne nhyira pii. Emu baako ni. Me ne Walter de yɛn ani hui sɛ yɛn Bible asuafo 136 rebɔ asu. Ɛwom, yehyiaa nsɛnnennen bi. Nanso, yɛannya adwene sɛ ɛno nti yebegyae yɛn Nyankopɔn a ɔyɛ ɔnokwafo no som da. Mmom, ɛma yɛbɛnee no, na yɛde yɛn ho too ne so sɛ n’ankasa bere a ɛsɛ mu no, obesiesie nneɛma ama ayɛ sɛnea ɔpɛ. Ampa, saa ara na Yehowa te!—2 Tim. 4:16, 17.\nM’ani agyina Walter pa ara, nanso akwampae adwuma no hyɛ me den. Mekyerɛkyerɛ afoforo a, ɛboa me pa ara, ɛnkanka, bere a maka owusɔre anidaso ho asɛm akyerɛ wɔn no. Anokwa, Yehowa nnii me huammɔ da koro mpo da. Yehowa adi ne bɔhyɛ so; waboa me ahyɛ me den, na ɔde ne “trenee nsa nifa” aso me mu.—Yes. 41:10.\nShare Share Yehowa Nnii Me Huammɔ Da!\nShare Share ƆWƐN-ABAN—NEA ADESUA NSƐM WOM March 2018


Romafo 10 - Nkwa Asem (NA-TWI) | Biblica\nRomafo 10 - Nkwa Asem (NA-TWI)\n1Anuanom, nea me koma pere hwehwɛ yɛ me mpae a mebɔ srɛ Onyankopɔn ma Israelfo sɛ wobenya nkwagye. 2 Metumi madi wɔn ho adanse sɛ wɔyɛ nnipa a wɔde mmɔdenbɔ som Onyankopɔn sɛnea ɛsɛ. Nanso wɔn som no mfi nimdeɛ mu. 3 Wɔammu trenee a efi Onyankopɔn no na mmom wɔpɛe sɛ wɔfa wɔn ankasa nimdeɛ so. Eyi amma wɔamfa wɔn ho anhyɛ Onyankopɔn pɛ a ɔnam so ma onipa wie pɛyɛ no ase. 4 Kristo abesi mmara no ananmu na obiara a ogye no di no dan ɔtreneeni.\nNkwagye wɔ hɔ ma obiara\n5 Asɛm a Mose ka faa mmara no ho se, sɛ obi di so a, ɔbɛdan ɔtreneeni no ni: “Obiara a odi me mmara so no benya nkwa.” 6 Mmisa wo ho se hena na ɔbɛkɔ soro? Ɛkyerɛ sɛ ɔbɛma Kristo asian. 7 Nka nso se hena na obesian akɔ asaman? Ɛkyerɛ sɛ wobenyan Kristo afi asaman.”\n8 Nea Kyerɛwsɛm no ka ni, “Onyankopɔn asɛm no abɛn wo, ɛda w’ano na ɛwɔ wo koma mu.” Eyi ne asɛm a ɛfa gyidi ho a yɛka no. 9 Sɛ wopae mu ka se, “Yesu ne Awurade”, na wugye di sɛ Onyankopɔn na onyanee no fii awufo mu a, wobegye wo nkwa. 10 Na yɛnam koma so gye di na wɔabu yɛn bem wɔ Onyankopɔn anim, na yɛde yɛn ano pae mu ka na yɛanya nkwagye. 11 Na Kyerɛwsɛm no ka se, “Obiara a ogye no di no anim rengu ase.” 12 Saa asɛm yi fa obiara ho, efisɛ, nsonsonoe biara nni Yudani ne Amanamanmuni ntam. Onyankopɔn yɛ Awurade koro ma nnipa nyinaa na ohyira wɔn a wɔfrɛ no nyinaa, 13 sɛnea Kyerɛwsɛm no ka se, “Obiara a ɔbɔ Awurade din no, wobegye no nkwa” no.\n14 Ɛbɛyɛ dɛn na wubetumi afrɛ obi a wunnye no nni? Ɛbɛyɛ dɛn nso na wubegye obi a wontee ne ho asɛm adi? Ɛbɛyɛ dɛn na sɛ obi nkaa Asɛmpa no nkyerɛɛ wɔn a, wɔbɛte? 15 Na sɛ wɔansoma wɔn nso a, wɔbɛyɛ dɛn na wɔaka Asɛmpa no? Sɛnea wɔakyerɛw se, “Asɛmpakafo no ba a wɔreba no yɛ anigyesɛm.”\n16 Nanso ɛnyɛ wɔn nyinaa na wɔagye Asɛmpa no adi, sɛnea Yesaia kae se, “Awurade, hena na wagye yɛn asɛnka adi?” 17 Ɛnne na gyidi no fi asɛnka no tie mu, ɛnna asɛnka no nso nam Kristo ho asɛnka no so ba.\n18 Nanso mibisa se, ɛyɛ nokware sɛ wɔante asɛnka no? Nokwarem, wɔtee, sɛnea Kyerɛwsɛm no ka se, “Wɔn nne duu wiase mmaa nyinaa, na afei wɔn nsɛm duu asase ano.” 19 Mibisa bio se, na Israelfo nnim anaa? Mose ankasa na odii kan maa ho mmuae se, “Mɛma moatwe wɔn a wɔnyɛ ɔman mpo no ho ninkunu. Mɛma mo bo afuw ɔman a wonni ntease.” 20 Na Yesaia si ne bo ka se, “Wɔn a na wɔnhwehwɛ me no huu me. Medaa me ho adi wɔ wɔn a na wommisaa m’ase no anim.” 21 Na nea ɔka faa Israelfo ho ne sɛ, “Daa nyinaa meteɛ me nsa ma nnipa asoɔdenfo a wɔsɔre tia me.”\nNA-TWI : Romafo 10


Onyankopɔn Dɔ (1 Yohane 5:3) | Onyankopɔn Dɔ\nTI 1 “Eyi Ne Nea Onyankopɔn Dɔ Kyerɛ”\nTI 2 Wobɛyɛ Dɛn Akura Ahonim Pa Mu?\nTI 3 Dɔ Wɔn a Onyankopɔn Dɔ Wɔn\nTI 4 Dɛn Nti na Ɛsɛ sɛ Yɛkyerɛ Obu Ma Wɔn a Yɛhyɛ Wɔn Ase?\nTI 5 Sɛnea Yɛbɛtwe Yɛn Ho Afi Wiase no Ho\nTI 6 Sɛnea Yɛbɛpaw Anigyede a Ɛfata\nTI 7 Nkwa Ho Hia Wo Sɛnea Ehia Onyankopɔn No?\nTI 8 Onyankopɔn Dɔ Nnipa a Wɔn Ho Tew\nTI 9 “Munguan Aguamammɔ!”\nTI 10 Aware—Akyɛde a Efi Ɔdɔ Nyankopɔn Hɔ\nTI 11 “Momma Aware Ho Mmra Nyam”\nTI 12 Monka Kasa a “Eye Ma Nkɔso”\nTI 13 Afahyɛ Ahorow a Onyankopɔn Kyi\nTI 14 Di Nokware Wɔ Biribiara Mu\nTI 15 Hu Adepa Wɔ Wo Brɛ Mu\nTI 16 Siw Ɔbonsam ne Ne Nnɛɛdɛe Kwan\nTI 17 “Munnyin Wɔ Mo Gyidi Kronkron Mu”\nNKEKAHO Sɛnea Ɛsɛ sɛ Yɛne Obi a Wɔatu no Di\nNKEKAHO Bere Bɛn na Ɔbea Kata Ne Ti, na Dɛn Ntia?\nNKEKAHO Frankaakyia, Abatow,\nne Adwuma a Ɛmfa Sraadi Ho\nNKEKAHO Mogya mu Nneɛma Nketenkete ne Ayaresa Ahorow Bi\nNKEKAHO Di Boasipem So Nkonim\nNKEKAHO Nea Bible Ka Wɔ Awaregyae ne Ntetewmu Ho\nNKEKAHO Adwuma Ho Nsɛm a Wobesiesie\nKENKAN WƆ Acholi Afrikaans Albanian American Sign Language Amharic Arabic Armenian Assamese Australian Sign Language Azerbaijani Azerbaijani (Cyrillic) Baoule Bashkir Bassa (Cameroon) Batak (Toba) Bengali Bicol Bislama Bissau Guinean Creole Boulou Brazilian Sign Language Bulgarian Catalan Cebuano Chavacano Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinyanja Colombian Sign Language Croatian Czech Dangme Danish Douala Dutch Ecuadorian Sign Language English Estonian Ewe Faroese Fijian Finnish Finnish Sign Language Ga Garifuna Georgian German Greek Greenlandic Guarani Gujarati Guna Haitian Creole Hebrew Hiligaynon Hindi Hmong (White) Hungarian Iban Ibanag Icelandic Iloko Indonesian Japanese Japanese Sign Language Jula Kabiye Kannada Kazakh Kekchi Kiluba Kimbundu Kinyarwanda Kirghiz Kiribati Kirundi Kongo Korean Korean Sign Language Kosraean Krio Kwangali Kwanyama Lhukonzo Lithuanian Lomwe Low German Luganda Luo Macedonian Macua Malagasy Malay Malayalam Mam Mambwe-Lungu Mapudungun Marathi Mauritian Creole Mazatec (Huautla) Mbunda Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Ndau Ndebele (Zimbabwe) Ngabere Ngangela Niuean Norwegian Nzema Palauan Pangasinan Papiamento (Curaçao) Persian Peruvian Sign Language Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Romanian Rotuman Runyankore Russian Russian Sign Language Rutoro Samoan Sango Sena Sepedi Serbian Serbian (Roman) Sesotho (Lesotho) Seychelles Creole Shona Sinhala Slovenian Solomon Islands Pidgin Spanish Spanish Sign Language Sranantongo Swahili Swati Swedish Tahitian Tajiki Tamil Tarascan Tatar Tetun Dili Thai Tigrinya Tiv Tlapanec Tojolabal Totonac Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Urdu Urhobo Venda Venezuelan Sign Language Vezo Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\n“Momfa Mo Ho Nsie Onyankopɔn Dɔ Mu”\n“Eyi Ne Nea Onyankopɔn Dɔ Kyerɛ”\n“Eyi ne nea Onyankopɔn dɔ kyerɛ, sɛ yebedi n’ahyɛde so; na n’ahyɛde nyɛ den.”—1 YOHANE 5:3.\n1, 2. Dɛn na ɛka wo ma wodɔ Yehowa Nyankopɔn?\nWODƆ Onyankopɔn? Sɛ woahyira wo ho so ama Yehowa Nyankopɔn dedaw a, ɛnde wubetumi asi wo bo aka sɛ yiw, na ɛyɛ ne kwan so! Etwa sɛ yɛdɔ Yehowa. Sɛ yɛdɔ Onyankopɔn a, ɛnyɛ biribiara sɛ ɔdɔ a ɔdɔ yɛn ntia. Bible ka ho asɛm sɛ: “Yɛwɔ ɔdɔ, efisɛ ɔno [Yehowa] na odii kan dɔɔ yɛn.”—1 Yohane 4:19.\n2 Yehowa na odii kan dɔɔ yɛn. Wama yɛn asase fɛfɛ sɛ yɛntena so. Ɔma yɛn nsa ka nea yehia wɔ asetena mu. (Mateo 5:43-48) Nea ɛkyɛn saa no, ɔma yɛn nea ɛbɛma yɛatumi asom no. Wama yɛn n’Asɛm Bible. Afei nso, wama yɛn awerɛhyem sɛ, sɛ yɛbɔ mpae a, obetie yɛn, na ɔde ne honhom kronkron bɛma yɛn de aboa yɛn. (Dwom 65:2; Luka 11:13) Nea ɛsen ne nyinaa no, ɔsomaa ne Dɔba no bae sɛ Ogyefo a obegye yɛn afi bɔne ne owu mu. Yehowa akyerɛ sɛ ɔdɔ yɛn ampa!—Kenkan Yohane 3:16; Romafo 5:8.\n3. (a) Sɛ yɛbɛkɔ so atena Onyankopɔn dɔ mu a, dɛn na ɛsɛ sɛ yɛyɛ? (b) Asɛmmisa a ɛho hia bɛn na ɛsɛ sɛ yesusuw ho, na ɛhe na ɛho mmuae wɔ?\n3 Yehowa pɛ sɛ yenya ne dɔ so mfaso afebɔɔ. Nanso sɛ ɛno bɛyɛ yiye a, egyina yɛn so. Onyankopɔn Asɛm tu yɛn fo sɛ: “Momfa mo ho nsie Onyankopɔn dɔ mu, bere a motwɛn . . . daa nkwa” no. (Yuda 21) Sɛ wɔka sɛ “momfa mo ho nsie” a, ɛkyerɛ sɛ, sɛ yɛbɛkɔ so atena Onyankopɔn dɔ mu a, ɛsɛ sɛ yetu ho anammɔn. Ɛsɛ sɛ yɛyɛ biribi de kyerɛ sɛ yɛn ani sɔ ɔdɔ a ɔdɔ yɛn no. Enti asɛm a ɛho hia sɛ yebisa yɛn ho ne sɛ, ‘Mɛyɛ dɛn akyerɛ sɛ medɔ Onyankopɔn?’ Ɛho mmuae wɔ ɔsomafo Yohane asɛm a Onyankopɔn ma ɔkyerɛwee yi mu sɛ: “Eyi ne nea Onyankopɔn dɔ kyerɛ, sɛ yebedi n’ahyɛde so; na n’ahyɛde nyɛ den.” (1 Yohane 5:3) Ɛsɛ sɛ yɛtɔ yɛn bo ase hwehwɛ nsɛm yi mu, efisɛ yɛpɛ sɛ yɛma Onyankopɔn hu sɛ yɛdɔ no ampa.\n4, 5. (a) Sɛ yɛka “Onyankopɔn dɔ” a, ɛkyerɛ sɛn? (b) Kyerɛ nea ɛyɛe a wunyaa Yehowa ho dɔ wɔ wo koma mu.\n4 “Onyankopɔn dɔ”—dɛn na na ɔsomafo Yohane rekyerɛ bere a ɔkyerɛw saa asɛm no? Ɛnkyerɛ ɔdɔ a Onyankopɔn dɔ yɛn, na mmom ɛkyerɛ ɔdɔ a yɛdɔ no. Wokae bere a wubenyaa Yehowa ho dɔ wɔ wo koma mu no?\nSɛ obi pɛ sɛ ɔdɔ Yehowa na ɔyɛ osetie ma no a, ahosohyira ne asubɔ na ɔde fi ase\n5 Kaakae bere a wufii ase suaa Yehowa ne n’atirimpɔw ho ade, na wunyaa ne mu gyidi no. Wubehui sɛ, ɛwom sɛ wɔwoo wo bɔne mu na wo ne Onyankopɔn ntam atetew deɛ, nanso Yehowa nam Kristo so ayɛ nhyehyɛe a ɛbɛma woayɛ pɛ sɛnea bere bi na Adam te no na ama woanya daa nkwa. (Mateo 20:28; Romafo 5:12, 18) Wubehui sɛ bere a Yehowa somaa ne Dɔba no ma obewu maa wo no, na ɛyɛ afɔrebɔ kɛse. Ɛkaa wo koma, na ɛma wodɔɔ Onyankopɔn a oyii ɔdɔ kɛse a ɛte saa adi kyerɛɛ wo no.—Kenkan 1 Yohane 4:9, 10.\n6. Dɛn na obi yɛ de kyerɛ sɛ ɔwɔ ɔdɔ kann, na anammɔn bɛn na Onyankopɔn ho dɔ kaa wo ma wutui?\n6 Nanso atenka a wunyae no yɛ ɔdɔ kann a obi nya ma Yehowa no mfiase kɛkɛ. Ɔdɔ nyɛ ade a yɛte nka wɔ yɛn mu anaa biribi a yɛde yɛn ano ka kɛkɛ. Sɛ obi dɔ Onyankopɔn ampa a, ɛnyɛ n’ano kɛkɛ na ɔde bɛka sɛ, “Medɔ Yehowa.” Ɔdɔ kann te sɛ gyidi. Nea obi yɛ na ɛkyerɛ sɛ ɔwɔ ɔdɔ. (Yakobo 2:26) Enti sɛ wodɔ obi a, wobɛyɛ nneɛma bi ama onii no ani agye. Ne saa nti bere a wunyaa Yehowa ho dɔ wɔ wo koma mu no, ɛkaa wo, na wopɛe sɛ woyɛ wo soro Agya no apɛde. Woyɛ Ɔdansefo a woabɔ asu? Sɛ saa a, ade a ɛma wutuu anammɔn a ɛho hia yi ne ɔdɔ kɛse a wunya maa Yehowa ne ɔpɛ a wunyae sɛ wobɛsom no no. Wuhyiraa wo ho so maa Yehowa sɛ wobɛyɛ n’apɛde, na wobɔɔ asu de yɛɛ ho sɛnkyerɛnne. (Kenkan Romafo 14:7, 8.) Ɔsomafo Yohane nsɛm a edi hɔ a ɔkae no ma yehu nea ɛsɛ sɛ yɛyɛ de di bɔhyɛ a efi koma mu yi so.\n“YEBEDI N’AHYƐDE SO”\n7. Onyankopɔn ahyɛde no bi ne sɛn, na dɛn na ɛsɛ sɛ obi yɛ de di so?\n7 Yohane ma yehu nea Onyankopɔn dɔ kyerɛ. Ɛne sɛ “yebedi n’ahyɛde so.” Dɛn ne Onyankopɔn ahyɛde? Yehowa ama yɛn ahyɛde pɔtee wɔ n’Asɛm Bible mu. Ebi ne sɛ, ɔbara asabow, aguamammɔ anaa nna mu ɔbrasɛe, abosonsom, korɔnbɔ, atorodi, ne nea ɛtete saa. (1 Korintofo 5:11; 6:18; 10:14; Efesofo 4:28; Kolosefo 3:9) Sɛ obi bedi Onyankopɔn ahyɛde so a, ɛsɛ sɛ ɔde abrabɔ ho mmara pɔtee a ɛwɔ Bible mu no bɔ ne bra.\n8, 9. Sɛ Bible nhyɛɛ mmara pɔtee wɔ nsɛm bi ho mpo a, yɛbɛyɛ dɛn ahu nea ɛsɔ Yehowa ani? Ma ho nhwɛso.\n8 Nanso sɛ yɛbɛyɛ nea Yehowa pɛ a, ɛnyɛ mmara pɔtee bi a wahyɛ nko na ɛsɛ sɛ yedi so. Yehowa nhyɛ mmara wɔ biribiara a yɛyɛ ho mma yɛn ho nkyere yɛn. Enti nneɛma pii bɛba yɛn akwan mu da biara a Bible nhyɛɛ ho mmara biara. Ɛba saa a, yɛbɛyɛ dɛn ahu nea yɛyɛ a ɛbɛsɔ Yehowa ani? Bible mu nsɛm bi ma yehu Onyankopɔn adwene wɔ nneɛma ho yiye. Sɛ yesua Bible a, ɛma yehu nea Yehowa pɛ ne nea okyi. (Kenkan Dwom 97:10; Mmebusɛm 6:16-19) Yetumi hu suban ne nneyɛe a n’ani gye ho. Ɛsɛ sɛ yesua Yehowa nipasu ne n’akwan ho nneɛma pii. Sɛ yɛyɛ saa a, yɛn gyinaesi ne yɛn nneyɛe begyina n’adwene so kɛse. Sɛ ɛba saa a, nsɛm a Bible nhyɛɛ ho mmara pɔtee mpo mu no, yebetumi ahu “Yehowa apɛde.”—Efesofo 5:17.\n9 Ɛho nhwɛso ne sɛ, Bible nhyɛɛ mmara biara a ɛkyerɛ sɛ ɛnsɛ sɛ yɛhwɛ awudisɛm anaa aguamansɛm wɔ sini mu anaa TV so. So yehia mmara pɔtee bi ansa na yɛahu sɛ ɛnsɛ sɛ yɛhwɛ nneɛma a ɛtete saa? Yenim sɛnea Yehowa bu saa nneɛma yi. N’Asɛm ka kyerɛ yɛn pefee sɛ: “Obiara a n’ani gye awudisɛm ho no, [Yehowa] kra kyi no koraa.” (Dwom 11:5) Bible san ka sɛ: “Onyankopɔn bebu aguamammɔfo ne awaresɛefo atɛn.” (Hebrifo 13:4) Sɛ yedwinnwen Onyankopɔn nsɛm yi ho a, ɛma yehu Yehowa apɛde fann. Enti yɛmpɛ sɛ yɛbɛhwɛ nneɛma a Onyankopɔn kyi ho mfonini de agyigye yɛn ani. Wiase no de abofonode daadaa nkurɔfo ma wogye tom sɛ wɔyɛ de gyigye wɔn ani kɛkɛ. * Yɛn deɛ, yenim sɛ, sɛ yɛtwe yɛn ho fi ho a, ɛma Yehowa ani gye.\n10, 11. Dɛn nti na yefi yɛn pɛ mu tie Yehowa, na ɔkwan bɛn na ɛsɛ sɛ yɛfa so tie no?\n10 Dɛn titiriw nti na yedi Onyankopɔn ahyɛde so? Dɛn nti na sɛ yehu Onyankopɔn adwene wɔ biribi ho a, yɛbɔ yɛn bra da biara ma ɛne no hyia? Sɛ obi bu n’ani gu Onyankopɔn apɛde so a, onya asotwe na ohyia ɔhaw, nanso ɛnyɛ ɛno nti na yɛyɛ osetie. (Galatifo 6:7) Mmom no, yebu osetie a yɛyɛ ma Yehowa no sɛ hokwan kɛse a yɛde kyerɛ sɛ yɛdɔ no. Abofra biara pɛ sɛ ne papa pɛ n’asɛm. Yɛn nso yɛpɛ sɛ Yehowa pɛ yɛn asɛm. (Dwom 5:12) Ɔyɛ yɛn Agya, na yɛdɔ no. Biribiara nni hɔ a ɛma yɛn ani gye na ɛma yɛn koma tɔ yɛn yam sɛ yebehu sɛ ɔbra a yɛrebɔ no ma yenya “Yehowa anim dom.”—Mmebusɛm 12:2.\n11 Ɛno nti ɛnyɛ amemenemfe na yɛde tie no, na ɛnyɛ bere a yɛpɛ anaa bere a wayɛ biribi ama yɛn na yetie no. * Ɛnyɛ bere a eye ma yɛn anaa yɛn ho nkyere yɛn na yɛyɛ osetie. Mmom no, ‘yefi koma mu na ɛyɛ osetie.’ (Romafo 6:17) Yɛne odwontofo no yɛ adwene sɛ: “Merenni wo mmara nsɛm ho agoru, efisɛ mewɔ ho anigye kɛse.” (Dwom 119:47) Nokwarem no, ɔdɔ a yɛdɔ Yehowa nti na yetie no. Yenim sɛ Yehowa pɛ sɛ bere nyinaa yetie no wɔ biribiara mu, na ɔfata sɛ yetie no nso. (Deuteronomium 12:32) Yehowa Asɛm kaa biribi faa Noa ho, na yɛpɛ sɛ Yehowa ka yɛn ho asɛm saa ara. Tete agya nokwafo no tiee Onyankopɔn mfe pii de kyerɛe sɛ ɔdɔ no, na Bible ka ne ho asɛm sɛ: “Noa yɛɛ nea Onyankopɔn hyɛɛ no nyinaa. Saa pɛpɛɛpɛ na ɔyɛe.”—Genesis 6:22.\n12. Dɛn na sɛ yɛyɛ a ɛma Yehowa koma tɔ ne yam?\n12 Sɛ yefi yɛn pɛ mu tie Yehowa a, ɔte nka dɛn? N’Asɛm ka sɛ, sɛ yɛyɛ saa a, ne ‘koma tɔ ne yam.’ (Mmebusɛm 27:11) So osetie a yɛyɛ ma Awurade Tumfoɔ no ma ne koma tɔ ne yam ampa? Saa pɛpɛɛpɛ na ɛte, na ntease nso wom. Sɛnea Yehowa bɔɔ yɛn no, yetumi paw nea yɛpɛ. Enti yetumi yɛ nea yɛpɛ biara; yɛpɛ a yebetie Onyankopɔn, yɛpɛ nso a yɛrentie no. (Deuteronomium 30:15, 16, 19, 20) Sɛ Onyankopɔn ho dɔ yɛ yɛn koma mã, na sɛ ɛka yɛn ma yefi yɛn pɛ mu tie Yehowa a, ɛma yɛn soro Agya no ani gye kɛse na ne koma tɔ ne yam. (Mmebusɛm 11:20) Na yɛn nso, ebesi yɛn yiye.\n“N’AHYƐDE NYƐ DEN”\n13, 14. Dɛn nti na yebetumi aka sɛ Onyankopɔn ‘ahyɛde nyɛ den,’ na mfatoho bɛn na yebetumi de akyerɛkyerɛ mu?\n13 Ɔsomafo Yohane ka nea Yehowa hwehwɛ sɛ yɛyɛ no ho asɛm bi kyerɛ yɛn sɛ, “n’ahyɛde nyɛ den,” na eyi ma yenya akomatɔyam kɛse. Hela asɛm a wɔkyerɛɛ ase “n’ahyɛde nyɛ den” wɔ 1 Yohane 5:3 no, nea “den” no kyerɛ ankasa ne “emu yɛ duru.” * Bible foforo kyerɛ ase sɛ: “N’ahyɛde nhyɛ yɛn so.” (New English Translation) Nea Yehowa hwehwɛ fi yɛn hɔ no mmoro yɛn so na ɛnhyɛ yɛn so. Bɔne wɔ nnipa ho deɛ, nanso ne mmara mmoro yɛn so.\n14 Yebetumi de mfatoho bi akyerɛ asɛm yi mu. Fa no sɛ w’adamfo bi retu akɔ baabi foforo, ɛnna ose bɛboa no. Nnaka a ɔde rekɔ no dɔɔso. Ebi wɔ hɔ a onipa baako pɛ betumi asoa, na ebi nso mu yɛ duru, enti gye sɛ nnipa mmienu pagyaw. W’adamfo no akyerɛ nnaka a ɔpɛ sɛ wode kɔ. So ɔbɛma woasoa nnaka a ɛboro w’ahoɔden so? Ɔrenyɛ saa. Ɔremma wo nkutoo nsoa na wo kɔn mu ammu. Saa ara na yɛn Nyankopɔn a ɔwɔ ɔdɔ ne ayamye no remma yɛn ahyɛde a ɛyɛ den dodo. (Deuteronomium 30:11-14) Ɔremma yɛnsoa nneɛma a emu yɛ duru saa da. Yehowa nim nea yɛn ahoɔden betumi, efisɛ “onim yɛn nipaban; ɔkae sɛ yɛyɛ mfutuma.”—Dwom 103:14.\n15. Dɛn nti na yebetumi anya awerɛhyem sɛ Yehowa pɛ sɛ esi yɛn yiye nti na wama yɛn n’ahyɛde?\n15 Yehowa ahyɛde nyɛ adesoa koraa; mfaso kɛse wɔ so. (Kenkan Yesaia 48:17.) Ɛno nti na Mose ka kyerɛɛ tete Israelfo no sɛ: “Yehowa de mmara yi nyinaa mae sɛ yenni so na yensuro Yehowa yɛn Nyankopɔn na asi yɛn yiye daa na yɛatena nkwa mu sɛnea ɛte nnɛ yi.” (Deuteronomium 6:24) Yɛn nso yebetumi anya awerɛhyem sɛ Yehowa mmara a ɔde ama yɛn no bɛma asi yɛn yiye, ɛnnɛ ne daa. Ɛnyɛ nwonwa koraa, efisɛ Yehowa yɛ Onyankopɔn a ne nyansa nni ano. (Romafo 11:33) Enti ɔno na onim nea eye ma yɛn. Afei nso Yehowa ne dɔ. (1 Yohane 4:8) Ɔdɔ yɛ su a ɛda adi kɛse wɔ Yehowa ho, na nea ɔka ne nea ɔyɛ nyinaa gyina ɔdɔ so. Ahyɛde a ɔde ama ne nkoa nyinaa gyina ɔdɔ so.\n16. Ɛwom sɛ wiase a aporɔw yi ne yɛn reko, na yɛn sintɔ redi tia yɛn deɛ, nanso dɛn nti na yebetumi ayɛ osetie?\n16 Eyi nkyerɛ sɛ ɛyɛ mmerɛw sɛ yebetie Onyankopɔn. Wiase a aporɔw yi a ɛda “ɔbɔnefo no tumi mu” no ne yɛn reko. (1 Yohane 5:19) Yɛn sintɔ nso redi tia yɛn, na ɛtwetwe yɛn kɔ nea Onyankopɔn mpɛ ho. (Romafo 7:21-25) Nanso ɔdɔ a yɛwɔ ma Onyankopɔn nti, yebetumi adi nkonim. Wɔn a wɔdɔ Yehowa ma enti wotie no nyinaa, ohyira wɔn. Ɔde ne honhom kronkron ma “wɔn a wotie no.” (Asomafo Nnwuma 5:32) Ne honhom no ma yɛsow aba pa, kyerɛ sɛ, su pa a ebetumi aboa yɛn ma yɛakɔ so ayɛ osetie.—Galatifo 5:22, 23.\n17, 18. (a) Dɛn na yebesua wɔ nhoma yi mu, na bere a yɛresua no, dɛn na ɛsɛ sɛ ɛtena yɛn adwenem? (b) Ti a edi hɔ no bɛka dɛn ho asɛm?\n17 Yebesua Yehowa nnyinasosɛm ne abrabɔ ho mmara ne nneɛma foforo pii a ɛma yehu n’apɛde wɔ nhoma yi mu. Bere a yɛresua no, momma yɛmma nneɛma a ɛho hia bi ntena yɛn adwenem. Momma yɛnkae sɛ Yehowa nhyɛ yɛn sɛ yenni ne mmara ne ne nnyinasosɛm so; ɔpɛ sɛ yefi yɛn koma mu tie no. Ɛnsɛ sɛ yɛn werɛ fi sɛ Yehowa pɛ sɛ yɛbɔ yɛn bra ma esi yɛn yiye, ɛnnɛ ne daa. Momma yemmu osetie a yefi koma mu yɛ ma Yehowa no sɛ hokwan kɛse a yɛde kyerɛ sɛ yɛdɔ no paa.\n18 Yehowa dɔ yɛn, enti wama yɛn ahonim a ɛboa yɛn ma yehu papa ne bɔne. Nanso gye sɛ yɛtete yɛn ahonim na atumi akyerɛ yɛn kwan yiye. Ti a edi hɔ no bɛka eyi ho asɛm.\n^ nky. 9 Wɔakyerɛkyerɛ sɛnea yebetumi apaw anigyede a ɛfata mu wɔ nhoma yi Ti 6.\n^ nky. 11 Ahonhommɔne mpo betumi de amemenemfe ayɛ osetie. Bere a Yesu hyɛɛ ahonhommɔne sɛ womfi nnipa bi mu no, ne tumi nti wɔantumi ne no anni asi, na wɔde amemenemfe tiee no.—Marko 1:27; 5:7-13.\n^ nky. 13 Wɔkyerɛɛ asɛm yi ase wɔ Mateo 23:4 sɛ, “nnesoa a emu yɛ duru,” kyerɛ sɛ, mmara ne nnipa atetesɛm pii a na akyerɛwfo ne Farisifo no de ato mpapahwekwa so no. Wɔkyerɛɛ asɛm yi ara ase sɛ, “nhyɛsofo,” wɔ Asomafo Nnwuma 20:29, 30 ase hɔ asɛm no mu. Awaefo atirimɔdenfo a ‘wɔbɛkasa akyinkyim nsɛm’ adaadaa nkurɔfo na na ɛfa wɔn ho.\nOsetie bɛn na Yehowa pɛ sɛ n’asomfo yɛ, na dɛn nti na ɛno bɛma asi yɛn yiye?—Deuteronomium 5:28-33.\nYɛyɛ dɛn hu sɛ osetie a yɛyɛ ma Yehowa no hia no paa?—1 Samuel 15:22, 23.\nDɛn na yesua fi osetie a Yesu yɛ maa Onyankopɔn no mu?—Yohane 8:29.\nDɛn nti na ɛfata sɛ yetie Yehowa?—Adiyisɛm 4:11.\nDɛn na Ɛbɛboa Mmɔfra Ama Wɔadɔ Onyankopɔn?\nWobɛyɛ dɛn de Bible mu nsɛm akyerɛkyerɛ wo ba ma aka ne koma?\n“Ɔno na Ɔdɔɔ Yɛn Kan\n“Mmara no Mu Nea Ɛwɔ He na Edi Kan?”\nMose—Ɔbarima a Ɔwɔ Ɔdɔ